(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΓ΄

Δευτέρα 17 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ι. Πλακιωτάκη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών, σελ.   
 β) Προς τον Υπουργό Υγείας:  
 i. με θέμα «άμεση ανάγκη ενίσχυσης του Νοσοκομείου της Κω», σελ.   
 ii. σχετικά με την καταγραφή και αντιμετώπιση ελλείψεων του ΕΚΑΒ Χαλκιδικής σε ασθενοφόρα και διασώστες, σελ.   
 iii. σχετικά με την υποστελέχωση του Γενικού Νοσοκομείου «Παπαγεωργίου» Θεσσαλονίκης, σελ.   
 v. με θέμα: «Δραματικές ελλείψεις του ΕΚΑΒ στα νησιά της Χώρας μας», σελ.   
 vi. με θέμα: «Με ποιο χρονοδιάγραμμα θα στελεχωθεί και θα λειτουργήσει η μονάδα εντατικής νοσηλείας νεογνών στο Γενικό Νοσοκομείο Ρόδου;», σελ.   
 vii. με τις επείγουσες ανάγκες στελέχωσης των Κέντρων Υγείας Πάργας και Καναλακίου του Νομού Πρέβεζας καθώς και δημιουργία Τομέα ΕΚΑΒ Πάργας-Καναλακίου, σελ.   
 γ) Προς τον Υπουργό Οικονομικών, με θέμα: «Αξιολόγηση των συνεπειών των φορολογικών επιβαρύνσεων που έχουν επιβληθεί στον τουρισμό τα δύο τελευταία χρόνια», σελ.   
 δ) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Διευκρίνιση ως προς το ποσό επί του οποίου υπολογίζεται το κατά το άρθρο 199 παράγραφος 4 του ν. 2717/1999 τέλος δικαστικού ενσήμου το οποίο καταβάλλεται προκειμένου να καταστούν οι τελεσίδικες και οι ανέκκλητες αναγνωριστικές αποφάσεις καταψηφιστικές», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Υποδομών και Μεταφορών, Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομίας και Ανάπτυξης, Οικονομικών, Διοικητικής Ανασυγκρότησης, Περιβάλλοντος και Ενέργειας, ο Αναπληρωτής Υπουργός Οικονομικών καθώς και η Υφυπουργός Οικονομικών κατέθεσαν στις 14.7.2017 σχέδιο νόμου με τίτλο: «Νέο ρυθμιστικό πλαίσιο για τις αστικές συγκοινωνίας στην Περιφερειακή Ενότητα της Θεσσαλονίκης και άλλες διατάξεις», σελ.   
   
ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΞΥΔΑΚΗΣ Ν. , σελ.  
  
Β. Επί των επικαίρων ερωτήσεων:  
ΓΑΒΡΟΓΛΟΥ Κ. , σελ.  
ΓΑΚΗΣ Δ. , σελ.  
ΔΕΛΗΣ Ι. , σελ.  
ΚΑΜΑΤΕΡΟΣ Η. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΣΟΛΑΣ Ε. , σελ.  
ΚΟΝΤΟΝΗΣ Χ. , σελ.  
ΜΠΑΡΚΑΣ Κ. , σελ.  
ΞΑΝΘΟΣ Α. , σελ.  
ΠΑΠΑΝΑΤΣΙΟΥ Α. , σελ.  
ΠΟΛΑΚΗΣ Π. , σελ.  
ΣΑΡΙΔΗΣ Ι. , σελ.  
ΦΩΤΗΛΑΣ Ι. , σελ.  
  
ΠΑΡΕΜΒΑΣΕΙΣ:  
ΚΑΜΜΕΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΓ΄

Δευτέρα 17 Ιουλίου 2017

Αθήνα, σήμερα στις 17 Ιουλίου 2017, ημέρα Δευτέρα και ώρα 18.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Αγαπητοί συνάδελφοι, είναι η πρώτη μου μέρα ως Αντιπρόεδρος της Βουλής. Ευχαριστώ πάρα πολύ όλους για τη συνεργασία και τους υπαλλήλους της Βουλής και τους κυρίους Υπουργούς και τη Γραμματεία και τους στενογράφους. Ελπίζω σε μία καλή συνεργασία και σε ένα καλό κοινοβουλευτικό, δημοκρατικό έργο.

Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ.7α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.7β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι οι Υπουργοί Υποδομών και Μεταφορών, Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομίας και Ανάπτυξης, Οικονομικών, Διοικητικής Ανασυγκρότησης, Περιβάλλοντος και Ενέργειας, ο Αναπληρωτής Υπουργός Οικονομικών καθώς και η Υφυπουργός Οικονομικών κατέθεσαν στις 14-7-2017 σχέδιο νόμου με τίτλο: «Νέο ρυθμιστικό πλαίσιο για τις αστικές συγκοινωνίας στην Περιφερειακή Ενότητα της Θεσσαλονίκης και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον, έχει κατατεθεί στην επιτροπή και συζητείται ήδη.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ(Δημήτριος Καμμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τέταρτη με αριθμό 1168/4-7-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε, και σιδεροκέφαλος στα καινούργια καθήκοντά σας.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ, κύριε συνάδελφε.

**ΙΩΑΝΝΗΣ ΔΕΛΗΣ:** Είναι πολλά και χρονίζοντα τα προβλήματα αυτής της κατηγορίας των εκπαιδευτικών, που εργάζονται για πάρα πολλά χρόνια σε καθεστώς ευέλικτης εργασίας. Μιλώ για τους αναπληρωτές.

Ένα από τα προβλήματα αυτών των εκπαιδευτικών είναι η ανισοτιμία τους έναντι των μονίμων συναδέλφων τους στο ζήτημα των αδειών. Είναι κάτι που δεν καταλαβαίνουμε σε ποια λογική ακριβώς στηρίζεται. Δεν έχουν, λοιπόν, τα ίδια δικαιώματα με τους μόνιμους συναδέλφους τους στις άδειες.

Να πω εδώ δύο-τρία παραδείγματα ενδεικτικά για την κατάσταση που επικρατεί στο ζήτημα αυτό. Αν τυχόν και θελήσουν να πάρουν μία κανονική άδεια, η οποία βεβαίως δεν μπορεί να είναι περισσότερο από επτά ημέρες, τότε είναι υποχρεωμένοι αυτήν να την πληρώσουν στο τέλος με 35 ευρώ για κάθε ημέρα άδειας. Όπως, επίσης, αν τυχόν πάρουν αναρρωτική άδεια, η οποία θα είναι πάνω από δεκαπέντε ημέρες, κινδυνεύουν να απολυθούν αν κριθεί αναγκαία η αντικατάστασή τους.

Υπάρχουν και διαφορές ανάμεσα στους ίδιους τους αναπληρωτές. Όσοι από αυτούς που πληρώνονται μέσα από τον κρατικό προ, η άδειά τους χορηγείται από τον ίδιο τον διευθυντή του σχολείου χωρίς πολλές, δηλαδή, γραφειοκρατικές διαδικασίες, ενώ αν η πληρωμή τους γίνεται από το ΕΣΠΑ ή από το Πρόγραμμα Δημοσίων Επενδύσεων, τότε θα πρέπει η άδειά τους να εγκριθεί από τον διευθυντή εκπαίδευσης.

Σε κάθε περίπτωση, αυτό που ζητάμε κατ’ αρχάς είναι να τηρηθεί η αρχή της ισότητας για όλους τους εκπαιδευτικούς στο ζήτημα των αδειών, ώστε έτσι να μην υπάρχουν αυτές οι διαφορές. Αυτό ρωτάμε και το αρμόδιο Υπουργείο, τι θα κάνει δηλαδή ώστε να ξεπεραστεί αυτό το πρόβλημα.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Ο Υπουργός Παιδείας, Έρευνας και Θρησκευμάτων κ. Γαβρόγλου έχει τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κι εγώ με τη σειρά μου σας εύχομαι «καλή επιτυχία», κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Δελή, κατ’ αρχάς να σας ζητήσω συγγνώμη, γιατί είναι μία ερώτηση που είχατε υποβάλει από τον Φεβρουάριο και για κάποιους γραφειοκρατικούς λόγους δεν ήρθε στην προσοχή μου.

Το δεύτερο είναι -και δεν ξέρω πώς να το εκφράσω αυτό- ότι συμφωνώ μαζί σας. Υπάρχει ένα πολύ περίπλοκο νομικό καθεστώς που δεν επιτρέπει σε αυτούς τους συναδέλφους να πάρουν τις άδειες που δικαιούνται και παίρνουν οι μόνιμοι εκπαιδευτικοί.

Όπως είπατε κι εσείς, η μέγιστη κατά τον νόμο άδεια είναι μισός μήνας. Είναι εντελώς προφανές ότι δεν πρέπει κανένας να απολύεται και νομίζω ότι δεν έχει απολυθεί. Αν έχει απολυθεί, κακώς έχει απολυθεί αν έκανε χρήση περισσότερες μέρες κυρίως για λόγους υγείας.

Υπάρχουν οι πρόσθετες άδειες, όπως είπατε, των έξι ημερών που τους δίνουν τη δυνατότητα να πηγαίνουν και σε επιμορφωτικά ή επιστημονικά σεμινάρια. Προσπαθούμε με το Υπουργείο Εργασίας να λύσουμε αυτό το πρόβλημα. Δεν θα μπορέσουμε να το εξομοιώσουμε το ίδιο με τους εκπαιδευτικούς, πάλι για λόγους νόμων, αλλά θα μπορέσουμε να το βελτιώσουμε.

Το βασικό όμως πρόβλημα που θίγετε και εσείς με την παρέμβασή σας είναι το καθεστώς των αναπληρωτών εκπαιδευτικών. Θα προσπαθήσουμε πάση θυσία, πρώτον, το εκπαιδευτικό μας σύστημα να μην εξαρτάται σε μεγάλο ποσοστό από αναπληρωτές. Ξέρετε ότι σήμερα περίπου είκοσι μία χιλιάδες εκπαιδευτικοί σε ένα σύνολο περίπου εκατόν εξήντα πέντε χιλιάδων είναι αναπληρωτές. Για εμάς είναι ένα πολύ υψηλό ποσοστό, πρόβλημα που θα λυθεί μόνο μέσα από τους μόνιμους διορισμούς, για τους οποίους, όπως ξέρετε, έχουμε συζητήσει και δρομολογούνται αυτά που έχουμε πει και σε συνεννόηση με τους θεσμούς.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Αγαπητέ, κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Νομίζω, κύριε Υπουργέ, ότι ήσασταν σαφής. Βεβαίως, στην αρχή είπατε ότι συμφωνείτε. Εντάξει, καλό είναι να συμφωνεί ένας Υπουργός, ένα Υπουργείο, με μια σωστή θέση. Όμως, ο Υπουργός ή το Υπουργείο δεν κρίνεται από τη θεωρητική του συμφωνία, αλλά από τις πράξεις του.

Δεν έχει λοιπόν κανένα απολύτως νόημα το ότι συμφωνείτε με αυτά που είπα πριν από λίγο, από τη στιγμή που μόνος σας πριν από λίγο επίσης δηλώσατε ότι δυστυχώς δεν θα μπορέσετε να εξομοιώσετε πλήρως το σύστημα των αδειών των αναπληρωτών σε σχέση με αυτό που ισχύει για τους μόνιμους, λέγοντας ότι είναι αρκετά περίπλοκο το σύστημα.

Νομίζω, κύριε Υπουργέ, ότι αν είχατε πραγματικά τη βούληση, τότε θα χρειαζόταν μονάχα μία διάταξη, μια τροπολογία -από αυτές που η Κυβέρνησή σας αρέσκεται να φέρνει εδώ στη Βουλή- η οποία θα μπορούσε να λέει ότι οι άδειες των αναπληρωτών εξισώνονται, εξομοιώνονται με τις άδειες των μονίμων. Έτσι το πρόβλημα θα είχε λυθεί. Θα πω στο τέλος δυο λόγια για τους μόνιμους διορισμούς.

Κοιτάξτε, όμως, αυτή η θέση έχει πάρα πολλές πρακτικές συνέπειες, κύριε Υπουργέ, για τους αναπληρωτές. Και αναφέρομαι ιδιαίτερα στις αναπληρώτριες, στις μανάδες δηλαδή, σε αυτές που πρόκειται να γίνουν μανάδες, για την άδεια μητρότητας.

Ενώ οι μόνιμες έχουν εννέα μήνες άδεια ανατροφής -και καλά κάνουν και έχουν και ίσως θα έπρεπε να έχουν και περισσότερο-, για τις αναπληρώτριες η άδεια που δικαιούνται είναι μονάχα τέσσερις μήνες. Δεν ξέρω αν τα παιδιά των αναπληρωτριών είναι παιδιά που έχουν διαφορετικές ανάγκες. Δεν νομίζω!

Είναι κάποια ζητήματα, ξέρετε, που τη λύση τους την απαιτεί η ίδια η ζωή και τέτοιου είδους διατάξεις, τέτοιοι νόμοι, τους οποίους και η Κυβέρνησή σας διατηρεί και ομολογεί ότι θα τους διατηρήσει, νομίζω ότι δεν βοηθάνε στο να ξεπερνιούνται τέτοια προβλήματα.

Και έρχομαι τώρα στο θέμα που αφορά τους μόνιμους διορισμούς. Κοιτάξτε, κάποια στιγμή, κύριε Υπουργέ, νομίζω ότι αυτό το εμπόριο ελπίδας, στο οποίο επιδίδεται η Κυβέρνησή σας με αυτούς ειδικά τους ανθρώπους, τους συναδέλφους εκπαιδευτικούς, θα πρέπει να σταματήσει.

Όλοι γνωρίζουμε -και εσείς το έχετε φέρει μάλιστα με άρθρο εδώ, με διάταξη, στη Βουλή- ότι μόνιμους διορισμούς δεν μπορούμε να περιμένουμε πριν από το 2020. Αυτό είπατε σε μια σχετική τροπολογία. Είναι πραγματικά απαράδεκτη αυτή η κατάσταση, το καθεστώς αυτής της εργασίας, και για τους ίδιους τους εκπαιδευτικούς, αλλά και για τα σχολεία, αλλά και για τα παιδιά. Μάλιστα θα έλεγα ότι είναι ιδιαίτερα εγκληματικό για τα παιδιά που έχουν ειδικές ανάγκες, που χρειάζονται ένα σταθερό παιδαγωγικό περιβάλλον.

Συνεπώς οι εκφράσεις λύπης ή συμπάθειας σε αυτούς τους ανθρώπους από τη μεριά του Υπουργείου ή των εκάστοτε Υπουργών νομίζω ότι δεν πείθουν καθόλου.

Αυτό που χρειάζεται τώρα, είναι οι ίδιοι αυτοί οι εκπαιδευτικοί, όλοι όσοι εργάστηκαν τα τελευταία χρόνια –δεν ξέρω πόσοι ακριβώς είναι, είκοσι τρεις, είκοσι πέντε χιλιάδες- να διεκδικήσουν τώρα με την οργάνωσή τους, με τον αγώνα τους τον μόνιμο διορισμό τους, γιατί τους έχει ανάγκη η ίδια η εκπαίδευση πριν από όλα.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Κύριε Υπουργέ, έχετε τον λόγο για τρία λεπτά για να αναπτύξετε τη δευτερολογία σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ας αρχίσω από το τέλος.

Όσον αφορά το πώς θα διεκδικήσουν και τι θα κάνουν οι αναπληρωτές εκπαιδευτικοί, προφανώς είναι κάτι που επαφίεται στη δική τους δικαιοδοσία και είναι αποτέλεσμα των δικών τους διαδικασιών. Μόνο που και εσείς θα πρέπει να πείτε με μεγάλη ευθύτητα ποιο νομίζετε ότι πρέπει να είναι αυτό το σύστημα το οποίο να είναι δίκαιο για όλον αυτόν τον κόσμο που έχει την προϋπηρεσία που έχει, και ταυτοχρόνως να μην μείνουν και οι νέοι άνθρωποι έξω από τη δυνατότητα να γίνουν εκπαιδευτικοί. Έτσι δεν είναι; Άρα, είναι ένα σύνθετο κοινωνικό πρόβλημα.

Το βασικό, βεβαίως, είναι να υπάρχουν οι θέσεις διορισμού, για τις οποίες νομίζω ότι δεν είπαμε πως δεν θα υπάρχουν πριν το 2020 ή τουλάχιστον δεν έχει γίνει ποτέ καμμία τέτοια δήλωση από πλευράς του Υπουργείου Παιδείας.

Και τώρα έρχομαι στα υπόλοιπα. Κοιτάξτε, όπως σας είπα, το πρόβλημα πολιτικά και η Κυβέρνηση το κατανοεί. Όμως, όταν κάποιο άτομο έχει εννεάμηνη σύμβαση, δηλαδή όσο είναι το ακαδημαϊκό έτος, καταλαβαίνετε ότι εξ ορισμού σχεδόν δεν μπορεί να έχει τις ίδιες δυνατότητες με τους μόνιμους εκπαιδευτικούς. Γι’ αυτό και ο θεσμός αυτός θα πρέπει να είναι ένας θεσμός που θα πρέπει να εξασθενήσει, γιατί ο ίδιος ο θεσμός δημιουργεί ανισότητες. Διότι, όπως γνωρίζετε, ούτε τα ίδια άτομα διορίζονται ή προσλαμβάνονται την επόμενη χρονιά ούτε στο ίδιο μέρος προσλαμβάνονται κ.λπ..

Άρα ο θεσμός των αναπληρωτών θα πρέπει να είναι ένας θεσμός τον οποίο να χρησιμοποιεί η πολιτεία για απολύτως απαραίτητες ανάγκες και όχι όπως έχει γίνει, δυστυχώς, τα τελευταία χρόνια ή ανακαλύπτονται ουσιαστικές ανάγκες σε μονιμότερη βάση.

Τώρα όσον αφορά το θέμα που θίξατε, αυτό της ειδικής εκπαίδευσης, εκεί νομίζω ότι είστε λίγο άδικος. Είναι η μόνη Κυβέρνηση που έχει διορίσει τόσους πολλούς. Έχει πάρει μέτρα, τα οποία δεν έχουν παρθεί για δεκαετίες. Φέτος, για πρώτη φορά, ιδρύουμε και ειδικό σχολείο στα επαγγελματικά λύκεια. Άρα είναι μια Κυβέρνηση που και τον αριθμό των προσλήψεων, αλλά και τον αριθμό των σχολείων έχει αυξήσει ή συμπεριλάβει, όπως επίσης και μια κανονικοποίηση της ειδικής εκπαίδευσης μέσα ακριβώς στα σχολεία μας.

Τώρα πράγματι υπάρχει ένα θέμα με τους αναπληρωτές, αφού πολλές φορές το ίδιο άτομο δεν πάει την επόμενη χρονιά στο ίδιο σχολείο. Όμως, αυτό –ξέρετε- το πρόβλημα είναι πάλι εγγενές όσον αφορά τους αναπληρωτές, λόγω των πινάκων και των κριτηρίων με τα οποία διορίζονται. Οπότε, ας κρατήσουμε τον πυρήνα του προβληματισμού σας, με τον οποίο, όπως σας λέω, συμφωνούμε και πολιτικά, και ας προσπαθήσουμε να φέρουμε εκείνες τις αλλαγές στον Υπαλληλικό Κώδικα, οι οποίες όμως δεν θα φέρουν άλλου είδους προβλήματα σε άλλες κατηγορίες εργαζομένων. Αυτή άλλωστε είναι και η δυσκολία. Άρα, δεν μιλάμε για μια απλή τροπολογία που θα μπορούσε να κατατεθεί.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό για την απάντησή του.

Προχωρούμε στις επόμενες ερωτήσεις. Την τιμητική του έχει ο συνάδελφος Υπουργός κ. Παύλος Πολάκης, με πέντε ερωτήσεις. Απ’ ό,τι βλέπω είναι και ενδιαφέροντα τα θέματα εκτός αστικού κέντρου Αθηνών, για την περιφέρεια. Με χαρά θα τον ακούσουμε.

Θα ξεκινήσουμε με την πρώτη με αριθμό 1187/11-7-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Υγείας, με θέμα: «Άμεση ανάγκη ενίσχυσης του Νοσοκομείου της Κω».

Ο συνάδελφος κ. Ηλίας Καματερός έχει τον λόγο.

**ΗΛΙΑΣ ΚΑΜΑΤΕΡΟΣ:** Καλή δύναμη και από εμένα, κύριε Πρόεδρε.

Κύριε Υπουργέ, ξέρετε πολύ καλά τα προβλήματα στα νησιά, αφού και συνεργαζόμαστε οι νησιώτες Βουλευτές μαζί σας και προσπαθούμε να δώσουμε λύσεις καθημερινά.

Το Υπουργείο σας είναι απ’ αυτά που έχουν κάνει αρκετά για τα νησιά. Δεν χρειάζεται να τα πω όλα, γιατί θα έπρεπε να έχω χρόνο. Για παράδειγμα είναι τα ειδικά κίνητρα για τους γιατρούς, τα κίνητρα που μπορεί να δίνουν οι δήμοι, τα μόρια που παίρνουν παραπάνω, 400 ευρώ ως παραπάνω κίνητρα στους γιατρούς, μαζί με την περιφέρεια που δίνει άλλα 350 ευρώ. Είναι πάρα πολλά αυτά που έχουμε κάνει, αλλά δεν αρκούν, κύριε Υπουργέ. Γι’ αυτά τα γενικότερα θα μου δοθεί η ευκαιρία να σας πω περισσότερα και να κάνω και μια πρόταση στη δευτερολογία μου.

Τώρα, περιορίζομαι στην ερώτηση η οποία αφορά στο Νοσοκομείο της Κω και γενικότερα στο πρόβλημα της υγείας στο νησί της Κω, γιατί έχει δημιουργηθεί ένα μεγάλο κενό αυτήν την περίοδο. Επειδή έφυγε ο Ερυθρός Σταυρός από το Κέντρο Πρώτης Υποδοχής μεταναστών, έφυγαν οργανώσεις, οι ΜΚΟ, έληξαν οι συμβάσεις του ΚΕΕΛΠΝΟ, έληξαν οι συμβάσεις του ΕΚΑΒ και υπάρχει ένα μεγάλο κενό μέχρι να γίνουν όλα αυτά, μέχρι να γίνουν νέες προκηρύξεις και προσλήψεις.

Και αν λάβουμε υπ’ όψιν μας ότι στο νησί της Κω αυτή τη χρονιά περιμένουμε πάνω από ένα εκατομμύριο διακόσιες χιλιάδες επισκέπτες μόνο στο αεροδρόμιο -έχουμε τους μεμονωμένους, έχουμε τα ημερόπλοια από τις απέναντι ακτές, αλλά και άλλα κι απ’ τα γύρω νησιά- αν λάβουμε υπ’ όψιν μας ότι έχουμε το Κέντρο Πρώτης Υποδοχής μεταναστών, που αυξάνει τις ανάγκες που έχουμε, τότε καταλαβαίνουμε ότι το πρόβλημα είναι πολύ μεγάλο, ιδιαίτερα στον τομέα του τουρισμού, έτσι όπως έχει αναπτυχθεί το νησί, ο οποίος είναι ευαίσθητος, ευμετάβλητος και πρέπει να τον προσέξουμε πάρα πολύ.

Θα ήθελα, λοιπόν, να μας πείτε πώς σκοπεύετε να αντιμετωπίσουμε αυτό το κενό και παραπέρα βέβαια πώς θα λύσουμε το πρόβλημα στα νησιά.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πάρα πολύ.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ για την ερώτηση, κύριε συνάδελφε, γιατί είναι καιρός να πούμε κάποια πράγματα, τα οποία δεν ήταν δεδομένα πριν από δύο χρόνια και πριν από ενάμιση χρόνο και τα οποία τώρα σε έναν μεγάλο βαθμό είναι.

Όπως έχω πει πολλές φορές, κάναμε για ενάμιση χρόνο μια τεράστια προσπάθεια να ισορροπήσουμε κατ’ αρχάς το σύστημα. Το πρώτο πράγμα που ήθελε το σύστημα για να ισορροπήσει, με τα ασφυκτικά όρια που είχαν θέσει τα μνημόνια και η λογική του ότι διαλύουμε το δημόσιο και σπρώχνουμε τον κόσμο στα ιδιωτικά και το καθεστώς οικονομικής ασφυξίας το οποίο παραλάβαμε τον Οκτώβριο του 2015 που αρχίσαμε να κυβερνάμε, ήταν ότι έπρεπε να χρηματοδοτήσουμε τις δομές και τώρα εγώ μιλάω συγκεκριμένα πλέον.

Όταν παραλάβαμε και αρχίσαμε να κυβερνάμε τον Οκτώβριο του 2015, ο προϋπολογισμός που είχε δοθεί για το Νοσοκομείο της Κω να πάρει από το Γενικό Λογιστήριο του Κράτους ήταν 1.395.000 ευρώ, για το 2015. Αυτά που πήρε στο τέλος ήταν 1.931.943 ευρώ. Αυτά για το 2015.

Το 2016 δόθηκε μια σοβαρή αύξηση στο ήδη αυξημένο ποσό της προηγούμενης χρονιάς και έφθασε στα 2.487.000 ευρώ και φέτος ο προϋπολογισμός που είναι να πάρει από το Γενικό Λογιστήριο του Κράτους είναι 3.679.000 ευρώ. Αυτό μόνο εγκατάλειψη δεν το λες. Το πρώτο, λοιπόν, είναι αυτό.

Και επίσης, έχει χρηματοδοτηθεί το νοσοκομείο με 2.701.260 ευρώ για ληξιπρόθεσμα χρέη παλαιότερων ετών, από το οποίο δυστυχώς έχει απορροφήσει το 1.277.539 ευρώ και εκκρεμεί στα ταμεία του το 1.423.000 ευρώ, για να το ενταλματοποιήσει και να το δώσει. Υπάρχουν οι καθυστερήσεις, το ξέρουμε, υπάρχουν και διάφοροι επίτροποι που δημιουργούν δεξιά και αριστερά κάποια προβλήματα, αλλά αυτό είναι η οικονομική πραγματικότητα.

Δεύτερον, προκηρύξαμε μετά από πολλά χρόνια μόνιμες θέσεις γιατρών στο νοσοκομείο, οι οποίες συγκεκριμένα είναι οι εξής: Μία θέση χειρουργικής, μία θέση καρδιολογίας, δύο θέσεις επιμελητή Β΄ παιδιατρικής, μία θέση νεφρολογίας, μία θέση παθολογίας, μία θέση επιμελητή αναισθησιολογίας. Όλοι αυτοί είναι επιμελητές Β΄.

Αυτές οι εγκρίσεις δόθηκαν από το 2016. Έχουν ολοκληρωθεί κάποιες, όπως της χειρουργικής, της καρδιολογίας και της νεφρολογίας και είναι στη φάση του διορισμού. Οι θέσεις της παιδιατρικής βγήκαν άγονες και ξαναδώσαμε έγκριση, για να προκηρυχθούν στον βαθμό διευθυντή, προκειμένου να αποτελέσει κίνητρο για να έρθει κάποιος. Επίσης, με την περσινή προκήρυξη για το ΕΚΑΒ δόθηκαν δυο θέσεις πληρωμάτων ασθενοφόρων μόνιμου προσωπικού για το ΕΚΑΒ.

Από εκεί και πέρα, επειδή ξέρουμε το πρόβλημα που υπάρχει, είχαμε ενισχύσει για ένα μεγάλο χρονικό διάστημα μέσω του ΚΕΕΛΠΝΟ και το ΕΚΑΒ και γενικά αυτό το πρόγραμμα που είχε βγει τότε, το οποίο έληξε και κατορθώσαμε σε αντικατάσταση αυτού -γιατί έφυγαν οι μη κυβερνητικές οργανώσεις, οι οποίες έφυγαν σχετικά, θα έλεγα, ξαφνικά και δημιούργησαν το κενό που δημιούργησαν- να επεκτείνουμε το πρόγραμμα PHILOS, που αφορά την ηπειρωτική Ελλάδα, ξανά και στα νησιά του Ανατολικού Αιγαίου.

Αυτό το σχέδιο προβλέπει, για συμβάσεις μέχρι 19-1-2018 -και θα δούμε και για παράταση μετά σ’ αυτό το πρόγραμμα- δηλαδή από τώρα και μέχρι τη λήξη της πρώτης φάσης του προγράμματος που θα επεκταθεί, εκατόν τρεις θέσεις που θα υπηρετούν στα νοσοκομεία των νησιών Λέσβου, Χίου, Σάμου, Λέρου, Κω, για διασώστες του ΕΚΑΒ σαράντα θέσεις και στα κέντρα υποδοχής και ταυτοποίησης μεταναστών άλλες διακόσιες εξήντα μία θέσεις.

Έχει βγει στον αέρα η προκήρυξη και λήγει στις 25-7-2017. Βγήκε στις 10-7-2017 και λήγει στις 25-7-2017. Έχουν δοθεί οδηγίες και στο ΚΕΕΛΠΝΟ να «τρέξουν» όσο γίνεται πιο γρήγορα το πρόγραμμα, διότι κατά πάσα πιθανότητα και μετά τις 19-1-2018 το πρόγραμμα θα παραταθεί, οπότε θα έχουμε τη συνέχιση και αυτών που θα έχουν προσληφθεί τώρα.

Συγκεκριμένα, για το Νοσοκομείο της Κω, προβλέπονται επτά θέσεις γιατρών, δώδεκα θέσεις λοιπού προσωπικού και επτά διασώστες-πληρώματα ασθενοφόρου σ’ αυτή την προκήρυξη. Για το κέντρο υποδοχής και ταυτοποίησης της Κω προβλέπονται έξι ιατροί, γενικής ιατρικής, παθολογίας, παιδιατρικής, ψυχιατρικής, οκτώ νοσηλευτές, έξι ψυχολόγοι, οκτώ κοινωνικοί λειτουργοί και οκτώ διαπολιτισμικοί μεσολαβητές.

Αυτός είναι ο προγραμματισμός που υπάρχει. Γίνονται αιτήσεις, απ’ ό,τι ξέρω, υπάρχει αρκετή ζήτηση στο πρόγραμμα. Ξέρετε τις διαδικασίες που υπάρχουν στο ελληνικό δημόσιο, αλλά πιστεύουμε ότι σύντομα θα μπορέσουμε να καλύψουμε όλες αυτές τις θέσεις, στον βαθμό που υπάρχει ενδιαφέρον, που -απ’ ό,τι μαθαίνω- για την πλειοψηφία των θέσεων υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, να τα πείτε τα υπόλοιπα στη δευτερολογία σας;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω, δεν θα πω άλλα μετά.

Το νοσοκομείο και η υγειονομική περιφέρεια έχουν ζητήσει την έγκριση -εκτός από τις μόνιμες θέσεις- θέσεων και άλλων επικουρικών γιατρών που χρειάζονται. Έχει προϋπολογισμό το νοσοκομείο για να τους καλύψει, με βάση τα στοιχεία που είπα και πριν. Μετά τους διορισμούς που θα υπάρξουν, αμέσως μετά θα προκηρύξουμε και θέσεις επικουρικών.

Γιατί, για παράδειγμα, σε καρδιολόγο και νεφρολόγο έχετε μονήρη ειδικότητα και κατά πάσα πιθανότητα τις θέσεις τις παίρνουν οι επικουρικοί που υπηρετούν τώρα. Οπότε, προσλαμβανόμενοι αυτοί ως μόνιμοι, εάν δεν πάρει τη θέση κάποιος άλλος με περισσότερα προσόντα κ.λπ., θα προκηρύξουμε και τις θέσεις των επικουρικών, που έχει τη δυνατότητα το νοσοκομείο να καλύψει από τον προϋπολογισμό του.

Νομίζω, λοιπόν, ότι στο γενικότερο πλαίσιο το οποίο υπάρχει, αυτά είναι μία σοβαρή προσπάθεια ενίσχυσης, που δεν πιστεύω ότι έχει υπάρξει άλλη τα τελευταία χρόνια για το Νοσοκομείο της Κω.

Πραγματικά, κύριε συνάδελφε, δυστυχώς ή ευτυχώς –νομίζω, ευτυχώς- σε όλη τη νησιωτική Ελλάδα ο πληθυσμός πολλαπλασιάζεται το καλοκαίρι. Αυτό συμβαίνει παντού. Μάλιστα παραλαμβάνεις μία κατάσταση, στην οποία για χρόνια έχεις υποστελέχωση, γιατί η πραγματικότητα είναι η εξής: Στην Αθήνα λείπει νοσηλευτικό προσωπικό και στην επαρχία λείπουν γιατροί. Αυτό είναι το θέμα.

Όταν δεν είχες κίνητρα ή όταν «κουτσούρευες» μισθούς ή όταν δεν προκήρυσσες θέσεις ή όταν προκήρυσσες μία θέση στη χάση και στη φέξη, είναι προφανές ότι δεν πήγαιναν. Γιατί είναι άλλο πράγμα να προκηρύσσεις επτά θέσεις μαζί, που σημαίνει ότι θα πάει μία ομάδα γιατρών, άρα το νοσοκομείο θα λειτουργήσει διαφορετικά, και άλλο να προκηρύσσεις μία θέση, που σου λέει «τι θα πάω να κάνω μοναχός μου;», οπότε δεν βάζει κανένας. Αυτή ήταν η λογική.

Εδώ στην παιδιατρική υπάρχει ένα συγκεκριμένο πρόβλημα. Προκηρύξαμε δύο θέσεις. Δυστυχώς, δεν εκδηλώθηκε ενδιαφέρον. Εκεί υπάρχει πρόβλημα και με τις συμβάσεις του ΕΟΠΥΥ από τους παιδιάτρους που υπάρχουν εκεί. Τις προκηρύσσουμε ξανά σε θέσεις διευθυντή.

Νομίζω ότι στο μέτρο του δυνατού, σε σχέση και με αυτό που κάνουμε σε όλη την υπόλοιπη Ελλάδα, έχουμε ρίξει τη ματιά μας και στο νησί σας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό. Κάλυψε νομίζω πλήρως και τον χρόνο της δευτερολογίας του.

Αγαπητέ κύριε Καματερέ, έχετε τον λόγο για τρία λεπτά, για τη δευτερολογία σας.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, μη μου στερήσετε την ευκαιρία να μου δώσει μια θετική απάντηση ο Υπουργός.

**ΠΡΟΕΔΡΕΥΩΝ (Δημήτριος Καμμένος):** Δεν στερώ την πρώτη μου μέρα τίποτα. Από τη δεύτερη θα αρχίσουν οι στερήσεις και τα σύνδρομα.

**ΗΛΙΑΣ ΚΑΜΑΤΕΡΟΣ:** Ωραία. Για να μην υπερβώ τον χρόνο μου, ξεκινώ αμέσως.

Κύριε Υπουργέ, χαίρομαι που με την ερώτησή μου δόθηκε η ευκαιρία να ξεκαθαρίσετε αρκετά πράγματα και πολύ περισσότερο το τι παραλάβαμε. Φυσικά επί της δικής σας θητείας και της Κυβέρνησής μας μόνο εγκατάλειψη δεν μπορεί να πει κανείς ότι υπήρχε γενικότερα στα νησιά και ειδικότερα στο νησί της Κω, για το οποίο συζητάμε τώρα.

Είναι πάρα πολύ θετικά αυτά που είπατε και ο προγραμματισμός και οι προκηρύξεις και όλα, όμως η εκτίμησή μου είναι ότι θα μπορούν να υλοποιηθούν μετά το καλοκαίρι και τώρα το καλοκαίρι έχουμε μεγάλο πρόβλημα.

Για αυτό εγώ ήθελα να μας πείτε, αν μπορεί να γίνει καμμιά απόσπαση στο κέντρο πρώτης υποδοχής και, επίσης, μερικές αποσπάσεις στο νοσοκομείο για τους καλοκαιρινούς μήνες, μέχρι να ευοδωθούν όλες αυτές οι προκηρύξεις που είπατε. Νομίζω ότι, αν υπάρξει αξιολόγηση, μπορούμε να κάνουμε κάποιες αποσπάσεις, έστω τις λιγότερες που μπορούμε μέσα στο καλοκαίρι, γιατί το κενό, κύριε Υπουργέ, είναι πάρα πολύ μεγάλο.

Εγώ θα πρόσθετα -και θα παρακαλούσα να το επιβεβαιώσετε- ότι σοβαρή ενίσχυση στο νησί, που είναι τομή, θα είναι η δημιουργία πρωτοβάθμιων μονάδων υγείας, των ΤΟΜΥ. Προβλέπεται κάτι τέτοιο για το νησί της Κω, από ό,τι μας έχετε πει. Από το Υπουργείο προβλέπονται τρεις τέτοιες μονάδες και θα είναι πραγματικά ένα άλμα στην εξυπηρέτηση των αναγκών του νησιού.

Ήθελα να τελειώσω με μια γενικότερη πρόταση, που σας είπα και πριν ότι έχω να σας κάνω, παρ’ όλο που τα έχουμε συζητήσει αυτά. Κύριε Υπουργέ, με το σύστημα που υπάρχει ως τα τώρα στην υγεία για τα νησιά, πάντα θα κάνουμε μια διαχείριση πολύ καλύτερη, θα καλύπτουμε κάποια κενά, αλλά χρειαζόμαστε τομές. Στη διαδικασία που είστε για την αναθεώρηση όλου του συστήματος, όλης της δομής, όλων των υπηρεσιών, πρέπει να δούμε τι θα γίνει με τα νησιά. Πρέπει να προβλέψουμε κάτι άλλο.

Δεν είναι δυνατόν στη ΔΥΠΕ, που είναι τα νησιά του νοτίου Αιγαίου, για παράδειγμα, να είναι και νοσοκομεία της Αττικής. Δεν είναι δυνατόν τα κέντρα υγείας να ανήκουν στη ΔΥΠΕ, να είναι το Νοσοκομείο της Κω στη Ρόδο και της Καλύμνου στη Ρόδο, της Λέρου αυτόνομο, αγροτικά ιατρεία στη ΔΥΠΕ και όλα αυτά. Θα πρέπει να δούμε τις ιδιαιτερότητες των νησιών.

Θα πρέπει να αλλάξει όλο αυτό το σύστημα και σε σχέση με την κατηγοριοποίηση των νησιών την οποία μελετάμε και στο Υπουργείο Νησιωτικής Πολιτικής, γιατί χρειάζεται οπωσδήποτε η κατηγοριοποίηση των νησιών σε αυτά που είναι παράκτια. Για παράδειγμα, άλλη αντιμετώπιση θα έχουμε σε αυτά που είναι κέντρα - κόμβοι, άλλη αντιμετώπιση στα νησιά - δορυφόρους και άλλη αντιμετώπιση στα απομακρυσμένα νησιά.

Ένα παράδειγμα, λοιπόν, στο σύστημα υγείας, με βάση αυτόν τον διαχωρισμό και την κατηγοριοποίηση, θα μπορούσε να είναι το εξής: Αν ενισχύσουμε τα νοσοκομεία στα νησιά - κόμβους και δώσουμε τις αρμοδιότητες όλου του συστήματος υγείας της περιοχής σε αυτές τις μονάδες, τότε θα μπορούν αυτά με αποσπάσεις -και μάλιστα βραχύβιες- να καλύπτουν τις ανάγκες στα μικρά νησιά, που δεν μπορούμε να καλύψουμε τώρα.

Ξέρετε πολύ καλά ότι δύσκολα θα βρεθεί γιατρός να πάει σε ένα νησί λίγων κατοίκων. Είναι σαν να σταματάει η καριέρα του, να σταματά η εμπειρία του, λόγω της απομόνωσης των νησιών.

Όταν όμως αυτό το αναλάβει ένα κεντρικό σοβαρό νοσοκομείο, που θα μπορεί να κάνει αποσπάσεις βραχύβιες -του ενός μήνα, των δύο μηνών- και οι ανάγκες θα καλύπτονται και θα υπάρχει ενδιαφέρον από τους γιατρούς. Αυτό θα μπορούσε να εφαρμοστεί και άμεσα, ακόμα και με τους ισχύοντες κανονισμούς σε κάποια νοσοκομεία, σε ειδικότητες που δεν μπορούμε να καλύψουμε.

Θα πω, ως παράδειγμα -για να τελειώσω με αυτό- τον παιδίατρο που λέτε στην Κω. Είναι αδύνατον σε ένα τέτοιο νησί, με όλες αυτές τις ανάγκες που είπαμε πριν, να έχουμε δώδεκα ή δεκατρία χρόνια χωρίς παιδίατρο. Ας ενισχύσουμε τους παιδιάτρους στη Ρόδο, που εκεί μπορούμε. Αν δεν κάνω λάθος, αυτή τη στιγμή είναι τρεις και δεν μπορούν να καλύψουν τις ανάγκες της Κω.

Εκεί μπορεί να πάνε παιδίατροι, γιατί στην Κω φαίνεται δεν τους παίρνει να έρθουν προς το παρόν, και από εκεί με αποσπάσεις κυκλικές, ανακυκλούμενες, να καλύψουμε αυτές τις ανάγκες.

Θέλω να πω ότι πρέπει να δούμε την τομή…

**ΠΡΟΕΔΡΕΥΩΝ (Δημήτριος Καμμένος):** Αγαπητέ συνάδελφε, έχουμε ξεφύγει σε αυτή την ερώτηση κατά πολύ στον χρόνο. Έχουμε φτάσει στα δώδεκα λεπτά.

**ΗΛΙΑΣ ΚΑΜΑΤΕΡΟΣ:** Τελείωσα, κύριε Πρόεδρε.

Θέλω να πω ότι πρέπει να δούμε τι θα σχεδιάσουμε, γιατί, εάν δεν γίνει τομή, δεν θα αλλάξει η κατάσταση ριζικά. Έως τότε, πρέπει να δούμε στο μεταβατικό στάδιο κάποιες έξυπνες λύσεις, να καλύψουμε τα κενά χωρίς μεγάλο κόστος και χωρίς πολλές παραπάνω προσλήψεις.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Κι εγώ σας ευχαριστώ.

Κύριε Υπουργέ, θα θέλατε να συμπληρώσετε κάτι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ο Βουλευτής της Νέας Δημοκρατίας κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό για προσωπικούς λόγους από 17 Ιουλίου έως 22 Ιουλίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Στη συνέχεια θα συζητηθεί η τέταρτη με αριθμό 1176/4-7-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την καταγραφή και αντιμετώπιση ελλείψεων του ΕΚΑΒ Χαλκιδικής σε ασθενοφόρα και διασώστες.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Σας εύχομαι καλή επιτυχία στα νέα σας καθήκοντα.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, γνωρίζω πάρα πολύ καλά την κατάσταση την οποία κληρονομήσατε. Επίσης γνωρίζω ότι δεν είστε εσείς υπεύθυνος για την κατάσταση αυτή. Είστε, όμως, δυόμισι χρόνια στο ίδιο Υπουργείο και διαχειρίζεστε τις τύχες αυτού του Υπουργείου εδώ και δυόμισι χρόνια.

Άρα, λοιπόν, θα σας παρακαλούσα, λέγοντας ότι δεν θέλω μια απάντηση η οποία θα έχει ευχολόγια ούτε θέλω μια απάντηση που θα ρίχνει όλα τα σφάλματα σε αυτούς που είναι υπεύθυνοι για αυτή την κατάσταση, την οποία κληρονομήσατε. Θα ήθελα να μου δώσετε μια απάντηση για το πώς αντιλαμβάνεστε τον σχεδιασμό της επόμενης ημέρας.

Κύριε Υπουργέ, ήδη είμαστε στα μέσα Ιουλίου και η τουριστική περίοδος βρίσκεται στην κορύφωσή της. Οι ανάγκες κάλυψης της περιοχής της Χαλκιδικής σε ασθενοφόρα και διασώστες αυξάνονται καθημερινά, όπως αυξάνεται και η πίεση που ασκείται στους εργαζόμενους του ΕΚΑΒ.

Λαμβάνοντας υπ’ όψιν δύο τραγικά περιστατικά, τα οποία έγιναν στην περιοχή της Ουρανούπολης και στην περιοχή της Νέας Σκιώνης, ερωτάσθε, κύριε Υπουργέ: Πόσα ασθενοφόρα και πόσοι διασώστες θα έπρεπε να βρίσκονται στη διάθεση του ΕΚΑΒ Χαλκιδικής και ποια είναι τα κενά σε υλικοτεχνική υποδομή και προσωπικό που εντοπίζετε εσείς ο ίδιος στη Χαλκιδική; Ποιος ο σχεδιασμός του Υπουργείου, κύριε Υπουργέ;

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε συνάδελφε για την ερώτηση.

Αυτή τη στιγμή, η κατάσταση από πλευράς οχημάτων στην περιφέρεια της Χαλκιδικής είναι εννέα οχήματα που έχουν παραληφθεί το 2014, τρία οχήματα που έχουν παραληφθεί το 2009 και δύο οχήματα που έχουν παραληφθεί από το 2004 και τα οποία χρησιμοποιούνται ως εφεδρικά.

Αυτή τη στιγμή, υπηρετούν είκοσι επτά άτομα, διασώστες και πληρώματα ασθενοφόρων. Έχουν γίνει άλλες έξι μεταθέσεις, οι οποίες θα υλοποιηθούν μέσα στις επόμενες μέρες, μετά την ολοκλήρωση των διαδικασιών από το υπηρεσιακό συμβούλιο του ΕΚΑΒ. Αυτές ο μεταθέσεις αποφασίστηκαν με αντικειμενικά κριτήρια και είναι για να πάνε εκεί, όχι για να φύγουν από εκεί.

Επίσης, έχουν γίνει δεκατέσσερις μετακινήσεις για την πρώτη περίοδο και δώδεκα μετακινήσεις προσωπικού για τη δεύτερη περίοδο, που ζητούν να περάσουν την άδειά τους και να δουλέψουν σε κάποια τουριστική περιοχή από προσωπικό που υπηρετεί στο ΕΚΑΒ και το οποίο πληρώνεται τα εκτός έδρας και έχει αυτά τα προνόμια που έχει.

Επίσης, αναμένεται η πρόσληψη και δύο νέων μόνιμων υπαλλήλων από τους ενενήντα τρεις από τον διαγωνισμό από το ΑΣΕΠ, που έχει τελειώσει και βγήκαν και τα οριστικά αποτελέσματα και έχουν αρχίσει ήδη να καλούνται.

Οι βάρδιες με τις οποίες καλύπτεται η περιοχή είναι με πέντε έως έξι ασθενοφόρα στην πρωινή βάρδια, τέσσερα έως πέντε ασθενοφόρα στην απογευματινή βάρδια και τρία ασθενοφόρα στη βραδινή βάρδια. Θεωρούμε ότι αυτό είναι μια σχετικά επαρκής κάλυψη. Οι βάσεις που υπάρχουν είναι στα Μουδανιά, στην Κασσάνδρα, στον Πολύγυρο, στον Άγιο Νικόλαο, στην Ιερισσό και στο Παλαιοχώρι.

Προσέξτε τώρα, τα τελευταία χρόνια το ΕΚΑΒ στη Χαλκιδική ήταν το όργιο των πελατειακών μεταθέσεων. Δέκα άτομα έφυγαν από εκεί, από έναν τόσο νευραλγικό τομέα, ο οποίος το καλοκαίρι έχει την τουριστική κίνηση που έχει και λοιπά. Παραλάβαμε δέκα άτομα μειωμένο προσωπικό από το 2014 στη Χαλκιδική. Γίνονται αυτά τα πράγματα που σας λέω.

Το πιο σοβαρό, όμως, που έγινε είναι αυτό που έγινε το προηγούμενο Σαββατοκύριακο. Διότι στο δραματικό περιστατικό, που πάντα και παντού μπορεί να συμβεί για διάφορους λόγους, δίνουμε πλήρη δημοσιότητα. Τι δημοσιότητα έχει πάρει το γεγονός ότι το προηγούμενο Σαββατοκύριακο το ελικόπτερο της Πυροσβεστικής, που τα Παρασκευο-Σαββατοκύριακα και πέρυσι και φέτος επιχειρεί στη Χαλκιδική, έσωσε άλλους τρεις ανθρώπους;

Το είδατε αυτό πουθενά; Έχει σώσει πολλούς ανθρώπους αυτό το ελικόπτερο, ακριβώς λόγω του συγκεκριμένου συγκοινωνιακού προβλήματος εκεί που στενεύει ο δρόμος και μακραίνει πάρα πολύ την απόσταση για να έρθεις στη Θεσσαλονίκη.

Αυτό είναι μικρό πράγμα; Γιατί δεν γινόταν τόσα χρόνια. Εμείς το κάναμε, η Κυβέρνηση ΣΥΡΙΖΑ – ΑΝΕΛ, και πέρυσι και φέτος και θα προσπαθήσουμε να επεκταθεί και κάποιες ημέρες παραπάνω. Επιχειρεί σίγουρα τα Παρασκευο-Σαββατοκύριακα, με πιλότο από την Πυροσβεστική και με πληρώματα από το ΕΚΑΒ και έχει σώσει κόσμο. Πόσες φορές το είδατε αυτό να το γράψουν τα τοπικά μέσα; Αυτά έχουμε κάνει για τη Χαλκιδική.

Προγραμματίζονται στο πλαίσιο των προγραμμάτων αλλαγής του στόλου και από προκηρύξεις μέσω ΕΣΠΑ, αλλά και από τις δωρεές και του Νιάρχου και του αγωγού TAP, να αντικατασταθεί ένα πολύ μεγάλο κομμάτι του στόλου σε όλη την Ελλάδα. Τα ασθενοφόρα από τον Νιάρχο είναι εκατόν σαράντα πέντε, γύρω στα εκατόν πενήντα είναι τα ασθενοφόρα που παίρνουμε εμείς σε συνεργασία με διάφορες περιφέρειες και άλλα τριάντα είναι από τον αγωγό TAP.

Δεν υπολογίζω εδώ ασθενοφόρα, τα οποία αγοράζονται είτε από ΕΣΠΑ είτε από ίδιους πόρους σε διάφορα κέντρα υγείας, όπως είναι αυτά που είχαν παρθεί εδώ το 2014 και τα οποία ήταν στα κέντρα υγείας, αλλά δεν τα χρησιμοποιούσαν εκεί, ήταν καινούργια. Πάλι αυτή η Κυβέρνηση τα πήρε από τα κέντρα υγείας και τα χρησιμοποιεί το ΕΚΑΒ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό.

Αγαπητέ, κύριε Σαρίδη, έχετε τη δευτερολογία σας για τρία λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, να ξεκινήσω ότι η επικοινωνιακή πολιτική είναι θέμα της Κυβέρνησης. Εσείς θα πρέπει να το διαφημίσετε αυτό και όχι να ψάξουμε να το βρούμε εμείς. Άρα, λοιπόν, δεν είναι θέμα δικό μας.

Δεύτερον, κύριε Υπουργέ, είπατε ότι ουσιαστικά έχουμε αυτή τη στιγμή στη Χαλκιδική δώδεκα οχήματα τα οποία είναι εν λειτουργία, εκτός των δύο τα οποία λειτουργούν εφεδρικά. Είπατε ότι έχουμε δώδεκα και δύο εφεδρικά. Είπατε ότι γι’ αυτά τα οχήματα έχουμε είκοσι επτά άτομα συν άλλους έξι, δηλαδή σύνολο τριάντα τρία άτομα για δώδεκα οχήματα.

Θα μου απαντήσετε στη δευτερολογία σας, αν έχω αντιληφθεί εσφαλμένα αυτά που είπατε εσείς. Τα άτομα αυτά…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Οδηγοί υπάρχουν στα κέντρα υγείας και βγαίνουν από κοινού.

**ΙΩΑΝΝΗΣ ΣΑΡΙΔΗΣ:** Ναι, όμως, εγώ γνωρίζω από επικοινωνία την οποία είχα με τον πρόεδρο των εργαζομένων του ΕΚΑΒ Χαλκιδικής, ότι για κάθε ασθενοφόρο που βγαίνει σε ημερήσια βάρδια χρειάζονται έντεκα άτομα. Άρα, λοιπόν, για τα δώδεκα ασθενοφόρα που εσείς λέτε ότι κινούνται σε εικοσιτετράωρη βάση…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είπα αυτό.

**ΙΩΑΝΝΗΣ ΣΑΡΙΔΗΣ:** Έξι ασθενοφόρα σε εικοσιτετράωρη βάση;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έξι ασθενοφόρα το πρωί, τέσσερα το απόγευμα και τρία το βράδυ.

**ΙΩΑΝΝΗΣ ΣΑΡΙΔΗΣ:** Για όλα αυτά χρειάζονται για κάθε ασθενοφόρο έντεκα διασώστες. Υπάρχουν;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας απάντησα.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, θα απαντήσετε στη δευτερολογία σας.

Κύριε Σαρίδη, κλείστε την ερώτησή σας για να απαντήσει και ο Υπουργός.

**ΙΩΑΝΝΗΣ ΣΑΡΙΔΗΣ:** Μπορείτε να μου απαντήσετε στη δευτερολογία σας.

Και να σας θυμίζω ότι την ίδια αυτή ερώτηση, όχι για τη Χαλκιδική, αλλά γενικά για τα ασθενοφόρα, την είχαμε συζητήσει εγώ κι εσείς πριν από ένα χρόνο, σε συνδυασμό με τη διακοπή της προκήρυξης του διαγωνισμού για τα λοιπά ασθενοφόρα, τα οποία ενενήντα ασθενοφόρα αφορούσαν και την Περιφέρεια Κεντρικής Μακεδονίας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, αν θέλετε να απαντήσετε στις ερωτήσεις του κυρίου Σαρίδη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω σύντομα.

Επαναλαμβάνω, κύριε Σαρίδη: Είκοσι επτά είναι οι μόνιμοι, έξι είναι οι μεταθέσεις, δεκατέσσερις και δώδεκα είναι για το πρώτο κομμάτι της τουριστικής περιόδου. Το δεύτερο είναι η μετακίνηση προσωπικού του ΕΚΑΒ από άλλες περιφέρειες προς τα εκεί για την ενίσχυση της τουριστικής περιόδου με τη σύμφωνη γνώμη των υπαλλήλων. Δεν χρειάζονται τον χειμώνα έξι, έχει πολύ λιγότερη κίνηση. Το καλοκαίρι χρειάζονται έξι στην πρωινή βάρδια.

Δεύτερον, υπάρχουν οδηγοί και στα κέντρα υγείας, οι οποίοι συμμετέχουν σε βάρδιες και βγαίνει ένα κοινό πρόγραμμα ανάμεσα στον τομέα του ΕΚΑΒ και στα ασθενοφόρα των κέντρων υγείας, όπως γίνεται σε όλη την Ελλάδα. Και έτσι πρέπει να γίνεται, γιατί θέλουμε συνέργειες, δεν θέλουμε σπατάλη πόρων, ούτε ανθρώπινων ούτε υλικών.

Για τα ασθενοφόρα της κεντρικής Μακεδονίας θα επαναπροκηρυχθεί ο διαγωνισμός. Έχει ολοκληρωθεί η διαδικασία των τεχνικών προδιαγραφών, όπως και για την Αττική και για τη δυτική Μακεδονία και για την κεντρική Μακεδονία και για τις άλλες περιφέρειες, στις οποίες δεν ολοκληρώθηκε ο προηγούμενος διαγωνισμός. Θα υλοποιηθεί τώρα.

Και θα απαντήσω πιο συνολικά και πολύ πιο αναλυτικά για το θέμα αυτό στην άλλη ερώτηση που έπεται, του κ. Φωτήλα.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό.

Θα συζητηθεί η έκτη με αριθμό 1116/30-6-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,σχετικά με την υποστελέχωση του Γενικού Νοσοκομείου «Παπαγεωργίου» Θεσσαλονίκης.

Κύριε Σαρίδη, έχετε τον λόγο για δύο λεπτά.

**ΙΩΑΝΝΗΣ ΣΑΡΙΔΗΣ**: Ευχαριστώ πολύ, κύριε Πρόεδρε.

Κύριε Υπουργέ, πριν από έναν χρόνο, τον Σεπτέμβριο του 2016, είχε γίνει μία επίκαιρη ερώτηση και είχα θέσει υπ’ όψιν σας τη σοβαρότατη υποστελέχωση του Γενικού Νοσοκομείου «Παπαγεωργίου» Θεσσαλονίκης, επισημαίνοντας τις ελλείψεις τόσο σε ιατρικό προσωπικό, που ανέρχονταν σε εξήντα δύο κενές οργανικές θέσεις, όσο και σε νοσηλευτικό, παραϊατρικό και λοιπό προσωπικό, που ανέρχονταν σε διακόσιες ογδόντα τέσσερις κενές θέσεις.

Συνέπεια των παραπάνω ήταν η περιορισμένη λειτουργία τόσο των χειρουργείων όσο και των κλινικών αλλά και των κλινών στη μονάδα εντατικής θεραπείας του νοσοκομείου.

Μετά τη συζήτηση εκείνης της επίκαιρης ερώτησης, κύριε Υπουργέ, στις 29 Σεπτεμβρίου, όπως προκύπτει και από τα Πρακτικά, είχατε αναφέρει τις προσλήψεις δεκαοκτώ επικουρικών και έξι μονίμων γιατρών, ενώ αποδώσατε την αδυναμία πλήρους στελέχωσης και στην πολιτική παλαιοτέρων κυβερνήσεων.

Σήμερα έρχεται το νοσηλευτικό και το ιατρικό προσωπικό του Νοσοκομείου «Παπαγεωργίου» και δηλώνει ξεκάθαρα τις ελλείψεις που υπάρχουν, βγάζοντας και ένα δελτίο Τύπου, αλλά και καλώντας και τα μέσα μαζικής ενημέρωσης της Θεσσαλονίκης για να ενημερώσουν για τις ελλείψεις αυτές.

Η κατάσταση παραμένει πάρα πολύ άσχημη σε κενές οργανικές θέσεις και έχουμε και πολλές ανενεργές κλίνες στη μονάδα εντατικής θεραπείας του νοσοκομείου.

Κατόπιν των παραπάνω, κύριε Υπουργέ, σας ερωτώ ποιος είναι ο σχεδιασμός για την ταχεία πλήρωση των κενών οργανικών θέσεων του Γενικού Νοσοκομείου «Παπαγεωργίου», ώστε οι πολίτες της Θεσσαλονίκης και της Μακεδονίας να απολαμβάνουν την ποιότητα υγείας που τους αξίζει, δεδομένου ότι το συγκεκριμένο νοσοκομείο καλύπτει το 50% της περιοχής της Θεσσαλονίκης σε πολίτες που παρίστανται στα νοσοκομεία για λόγους υγείας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

Ο Υπουργός έχει τον λόγο για τρία λεπτά για την πρωτολογία του.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή έχει χυθεί πολύ μελάνι για το Νοσοκομείο «Παπαγεωργίου», εγώ όπως ξέρετε πάντα μιλάω με στοιχεία. Και θυμάμαι πέρυσι, στα τέλη του 2015 με αρχές του 2016, να υπάρχει μία πολύ μεγάλη πίεση για το ότι δεν χρηματοδοτείται το νοσοκομείο, ότι έχει μείνει στον αέρα και λοιπά.

Επειδή έψαξα κάποια πράγματα, είδα ότι το 2013 το Νοσοκομείο «Παπαγεωργίου» χρηματοδοτήθηκε από τον κρατικό προϋπολογισμό με 30 εκατομμύρια ευρώ, το 2014 με 35 εκατομμύρια ευρώ, το 2015 με 37 εκατομμύρια ευρώ, το 2016 με 37,5 εκατομμύρια ευρώ. Και αυτό υλοποιείται και μέχρι στιγμής, που έχει πάρει ήδη 18,824 εκατομμύρια ευρώ.

Επίσης, το 2016 χρηματοδοτήθηκε με 67.895.000 ευρώ από το πρόγραμμα των ληξιπροθέσμων και πρακτικά ξεχρέωσε όλους τους προμηθευτές του.

Επίσης, βλέπω και το εξής, ότι ενώ το 2012 είχε πάρει από τον ΕΟΠΥΥ μόνο 8 εκατομμύρια ευρώ, το 2013 είχε πάρει 30 εκατομμύρια, το 2015 πήρε 32 εκατομμύρια και το 2016 πήρε 67 εκατομμύρια ευρώ.

Αυτά νομίζω είναι που έχουν ισορροπήσει το Νοσοκομείο «Παπαγεωργίου». Και όταν δόθηκαν αυτά, δεν είδα κάποιους -και από τη διοίκηση- που φώναζαν για την υποχρηματοδότηση να βγουν και να πουν ότι το νοσοκομείο ισορρόπησε και ξεχρέωσε επειδή η Κυβέρνηση χρηματοδότησε με αυτόν τον τρόπο.

 Δεύτερον, προκηρύχθηκαν οκτώ θέσεις επιμελητών που είναι σε διάφορα στάδια της κρίσης και συγκεκριμένα: μία θέση επιμελητή Β΄ Καρδιολογίας, μία Β΄ Παθολογίας, δύο Β΄ Αναισθησιολογίας, μία Β΄ Κυτταρολογίας, μία Β΄ Πνευμονολογίας και μία Β΄ Χειρουργικής. Έχουν διοριστεί είκοσι εννέα επικουρικοί γιατροί στο Νοσοκομείο «Παπαγεωργίου», κύριε συνάδελφε. Όχι δεκαοκτώ, αλλά είκοσι εννέα.

Κι επίσης, ανακοινώνω -και το ξέρουν και η διοίκηση και οι συνάδελφοι από το σωματείο- ότι ολοκληρώθηκε η έγκριση από το Υπουργείο Οικονομικών για την έκδοση πράξης υπουργικού συμβουλίου για πρόσληψη εκατό ατόμων μόνιμο προσωπικό στο Νοσοκομείο «Παπαγεωργίου», η οποία υπογράφεται, αν δεν έχει υπογραφεί ήδη, από την Υπουργό Διοικητικής Ανασυγκρότησης κ. Όλγα Γεροβασίλη, και δίνεται κι αυτό σαν έξτρα προκήρυξη για το Νοσοκομείο «Παπαγεωργίου».

Δεν είχε προβλεφθεί το νοσοκομείο στις προηγούμενες προκηρύξεις γιατί είχαμε πολύ πιο έντονα κενά αλλού. Ξέρουμε πολύ καλά το έργο το οποίο παράγει το Νοσοκομείο «Παπαγεωργίου» και έχουμε προγραμματίσει να στηριχθεί με αυτά τα εκατό άτομα, από τα οποία τα σαράντα είναι οκτώ ΤΕ νοσηλευτές, δύο ΠΕ νοσηλευτές, οκτώ ΤΕ ραδιολόγοι - ακτινολόγοι, δύο ΔΕ χειριστών ιατρικών μηχανημάτων, είκοσι ΔΕ νοσηλευτικής, δύο ΔΕ βοηθών φαρμακείου, δύο ΔΕ γραμματέων, έξι ΔΕ διοικητικού - λογιστικού και δέκα ΥΕ βοηθητικού υγειονομικού προσωπικού.

Αυτή πέρασε το δυσκολότερο στάδιο, που ήταν η έγκριση από το Υπουργείο Οικονομικών για την κάλυψη των αναγκών. Υπάρχει η σύμφωνη γνώμη από το Υπουργείο Διοικητικής Ανασυγκρότησης και αν δεν έχει υπογραφεί, υπογράφεται αυτές τις μέρες, προκειμένου να δοθεί για προκήρυξη στο νοσοκομείο. Δεν ήταν στην πρώτη φάση των διορισμών, γιατί, όπως σας είπα, είχαμε οξύτατα κενά να καλύψουμε αλλού. Και τώρα που ισορροπήσαμε τα πράγματα μπορούμε να ενισχύσουμε και το Νοσοκομείο «Παπαγεωργίου». Νομίζω ότι αυτό είναι η καλύτερη απόδειξη ότι παίρνουμε πολύ σοβαρά υπ’ όψιν και ξέρουμε το έργο που παράγει το νοσοκομείο και γι’ αυτό και το στηρίζουμε με αυτόν τον τρόπο, που το στηρίζουμε, και όλα τα πράγματα που είπα προηγουμένως.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό για την απάντησή του.

Κύριε Σαρίδη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΙΔΗΣ:** Δεν θα λαϊκίσω, γιατί δεν είμαι λαϊκιστής, δεν είναι του χαρακτήρα μου. Δεν θα το κάνω αυτό. Με κάλυψε η απάντηση του κυρίου Υπουργού.

Μένω στη διαβεβαίωσή του ότι το νοσοκομείο θα στελεχωθεί με νέα προκήρυξη σχετικά σύντομα, όπως είπατε εσείς, με εκατό ανθρώπους, τους οποίους τους έχει και πάρα πολύ μεγάλη ανάγκη, για να στηρίξουμε, ξέρετε, και το έργο αυτών που ήδη δουλεύουν, καθόσον γνωρίζετε πολύ καλύτερα από εμένα ότι το εθνικό σύστημα υγείας κρέμεται σε μια κλωστή, και η κλωστή αυτή αντέχει επειδή ουσιαστικά οι άνθρωποι που διαχειρίζονται το εθνικό σύστημα υγείας, οι νοσηλευτές και οι γιατροί, είναι εκεί κάθε μέρα όποτε τους χρειάζονται οι πολίτες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Να είστε καλά.

Αν μου επιτρέπετε ένα μικρό σχόλιο, είναι πολύ σημαντική και τεκμηριωμένη η απάντηση του Υπουργού. Είναι τεράστιο το πρόβλημα στη Θεσσαλονίκη. Για το Νοσοκομείο «Παπαγεωργίου» νομίζω ότι η τεκμηρίωση ήταν πλήρης, αρκεί και οι Βουλευτές του νομού να ελέγχουν το πόσο σύντομα θα υλοποιηθεί κι εμείς, από την άλλη μεριά, ως Κυβέρνηση να το υλοποιήσουμε.

Προχωράμε στην επόμενη…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω μια κουβέντα μόνο.

**ΠΡΟΕΔΡΕΥΩΝ (Δημήτριος Καμμένος):** Ναι, παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έγινε μια σοβαρή διαπραγμάτευση με το Υπουργείο Οικονομικών και το Υπουργείο Διοικητικής Ανασυγκρότησης, προκειμένου να μπορέσει να εκδοθεί, γιατί έχουμε προκηρύξει πολλές χιλιάδες θέσεις αυτά τα δύο χρόνια σε όλη την Ελλάδα. Δεν είχε ενταχθεί το Νοσοκομείο «Παπαγεωργίου» στους πρώτους σχεδιασμούς. Εντάχθηκε τώρα.

**ΠΡΟΕΔΡΕΥΩΝ (Δημήτριος Καμμένος):** Ορθά.

Συνεχίζουμε με τη δεύτερη με αριθμό 1209/11-7-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον ΥπουργόΥγείας,με θέμα: «Δραματικές ελλείψεις του ΕΚΑΒ στα νησιά της χώρας μας». Συμπληρωματικά και με την προηγούμενη ερώτηση, να έχουμε και μια πλήρη απάντηση από τον Υπουργό, για να έχουμε και μια εικόνα, γιατί είναι και θερινοί μήνες και είναι σημαντικό να γνωρίζουμε τι γίνεται.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θα ήθελα να εκφράσω τα θερμά μου συλλυπητήρια και τη βαθιά μου θλίψη στους οικείους και στην οικογένεια που Ανθυποπυραγού Αριστείδη Μουζακίτη που τραυματίστηκε εν ώρα καθήκοντος κι έχασε τη ζωή του.

Αποφάσισα να προβώ σε αυτή την επίκαιρη ερώτηση στο πλαίσιο του κοινοβουλευτικού ελέγχου, γιατί αντιλαμβανόμαστε όλοι -και εσείς- ότι η παρουσία στα νησιά μας μονάδων διάσωσης του ΕΚΑΒ, πλήρως εξοπλισμένων, είναι επείγουσας σημασίας και αυτό γιατί ειδικά το καλοκαίρι λόγω τουρισμού στα νησιά μας ο πληθυσμός των νησιών πολλαπλασιάζεται.

Τα στοιχεία που έχω υπ’ όψιν μου, κύριε Υπουργέ, από φορείς των νησιών και του ΕΚΑΒ δεν είναι, δυστυχώς, ικανοποιητικά. Οι ίδιοι οι φορείς -ξέρετε ότι δεν ανήκουν σε κάποιο συγκεκριμένο κόμμα- επισημαίνουν ότι υπάρχουν σημαντικές ελλείψεις σε ασθενοφόρα και διασώστες στα περισσότερα νησιά της χώρας μας, μεσούσης της τουριστικής σεζόν. Ειδικότερα στα νησιά των Σποράδων -Σκιάθος, Σκόπελος, Αλόννησος- δεν υπάρχει καθόλου ασθενοφόρο, όπως επίσης και σε μεγάλο αριθμό των Κυκλάδων και των Ιονίων νήσων. Ακόμη, όμως, και σε όσα υπάρχει κάποιο ασθενοφόρο, ο αριθμός των διασωστών δεν επαρκεί για να καλύψει τις αναγκαίες βάρδιες.

Ενδεικτικά αναφέρω ότι στη Ρόδο, ένα νησί του οποίου ο πληθυσμός κατά τους θερινούς μήνες φθάνει τις εκατοντάδες χιλιάδες, παρουσιάζεται έντονο πρόβλημα υποστελέχωσης και αποδυνάμωσης σε προσωπικό και σε ασθενοφόρα. Ανάλογα προβλήματα υπάρχουν στα νησιά του Ιονίου.

Το πιο δραματικό αποτέλεσμα των ελλείψεων εκδηλώθηκε στο νησί της Σαντορίνης, με τον τραγικό θάνατο ενός συμπολίτη μας και αυτό γιατί υπήρχε μόνο ένα ασθενοφόρο, αφού το άλλο, το οποίο έχει φτάσει από τη Νάξο, δεν λειτουργεί λόγω μη ύπαρξης ικανοποιητικού αριθμού διασωστών. Διακομιδές γίνονται ακόμη και με αγροτικά οχήματα, όπως διαβάζουμε, όπως πάλι στη Ζάκυνθο αυτές τις ημέρες και επιστρατεύονται για οδηγοί πολίτες, αστυνομικοί, ακόμη και δήμαρχοι κάποιες φορές.

Θέλω εδώ να τονίσω ότι, παρά τις ελλείψεις, το προσωπικό του ΕΚΑΒ καταβάλλει τιτάνιες προσπάθειες, υπερβαίνοντας τα όρια της ανθρώπινης αντοχής, ενώ παράλληλα, την ίδια στιγμή τούς οφείλονται και χιλιάδες ώρες ρεπό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Πληροφορήθηκα ότι η Περιφέρεια Νοτίου Αιγαίου, σε συνεργασία με τον Πρόεδρο του ΕΚΑΒ, τις τελευταίες μέρες ανταποκρίθηκε εν μέρει στις απαιτήσεις στο νησί της Ρόδου. Ανακοίνωσε την πρόσληψη μέσω ΑΣΕΠ στο επόμενο διάστημα -άγνωστο πότε συγκεκριμένα- μερικών διασωστών -απορώ μόνο γιατί αυτή η προκήρυξη δεν προέβλεπε περισσότερους, αφού οι ανάγκες στα νησιά είναι τόσο μεγάλες- και προμήθεια επιπλέον ασθενοφόρων για τα νησιά του Αιγαίου.

Παρά τις θετικές, όμως, εξαγγελίες, τα προβλήματα παραμένουν σε νησιά του Αιγαίου, του Ιονίου και στις Σποράδες. Επιπλέον, υπάρχουν καταγγελίες ότι το Υπουργείο θα μετατάξει εβδομήντα διασώστες. Κακώς γράφω «εκατό» στην ερώτησή μου. Οι τριάντα είναι υποχρεωτικοί, είναι δικαστική απόφαση. Είναι εβδομήντα, λοιπόν, διασώστες, χωρίς να δικαιολογείται επακριβώς αυτός ο αριθμός και μεταθέτει σε θέσεις που αρκετές εξ αυτών δεν φαίνεται να επιβάλλονται από την πραγματικότητα των αναγκών, αφού οι ανάγκες υπάρχουν παντού. Καμμιά υπηρεσία, άλλωστε, δεν έχει πληθώρα διασωστών. Την ίδια στιγμή, μόλις πριν από λίγες ημέρες, δόθηκε η ημερομηνία για ανανέωση των συμβάσεων πενήντα, περίπου, διασωστών στα νησιά που η σύμβασή τους είχε λήξει από τον Νοέμβριο του 2016.

Οι ελλείψεις που ανέφερα στο ΕΚΑΒ, μαζί με την υποστελέχωση των υγειονομικών μονάδων των νησιών, οδηγεί τη μεγάλη πλειονότητα, αν όχι όλους τους ασθενείς με έκτακτα προβλήματα υγείας, να ζητούν αεροδιακομιδή ή διακομιδή μέσω ακτοπλοΐας στα μεγάλα νοσοκομεία.

**ΠΡΟΕΔΡΕΥΩΝ (Δημήτριος Καμμένος):** Κύριε συνάδελφε, ολοκληρώστε, παρακαλώ.

**ΙΑΣΟΝΑΣ ΦΩΤΗΛΑΣ:** Τελειώνω.

Σχεδιάζετε, όπως είδα ότι ανακοινώσατε, να οργανώσετε ένα σύστημα πλωτών διακομιδών, με προμήθεια πλωτών μέσων και βάσεων σε Νάξο, Λέρο και Ρόδο. Είναι θετικό αυτό το γεγονός. Όμως, απ’ ό,τι καταλαβαίνω, αυτό προβλέπεται να λειτουργήσει το επόμενο καλοκαίρι.

Επειδή, λοιπόν, σε κάθε περίπτωση είναι άμεση η ανάγκη κάλυψης των κενών σε διασώστες και ασθενοφόρα, θα ήθελα να μου απαντήσετε: Πρώτον, ποιο είναι το συγκεκριμένο χρονοδιάγραμμα, προκειμένου να ενισχυθεί άμεσα το ΕΚΑΒ στα νησιά μας με ασθενοφόρα και διασώστες, ώστε να καλυφθούν οι αυξημένες και πιεστικές ανάγκες που υπάρχουν;

Δεύτερον: Σε ποιες άμεσες ενέργειες θα προβείτε, ώστε οι όποιες μετατάξεις και μεταθέσεις προσωπικού να καλύπτουν τα επείγοντα κενά στα νησιά μας, με δεδομένο ότι η τουριστική περίοδος ήδη έχει ξεκινήσει;

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Κύριε Υπουργέ, έχετε τρία λεπτά για την πρωτολογία σας, για να δώσετε την απάντησή σας στον κ. Φωτήλα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Φωτήλα, ευχαριστώ που μου κάνετε την ερώτηση, γιατί μου δίνει την ευκαιρία και πάλι να ξεκαθαρίσω μερικά πράγματα. Είστε καινούργιος στον χώρο και τα μπερδεύετε λιγάκι -με βάση τις πληροφορίες που σας δίνουν έχει να κάνει αυτό, δηλαδή- γιατί ένα λάθος, προφανώς, είναι ότι δεν υπάρχει ασθενοφόρο στην Αλόννησο, στη Σκόπελο και στη Σκιάθο. Υπάρχουν ασθενοφόρα που είναι στα κέντρα υγείας, απλώς δεν υπάρχει τομέας του ΕΚΑΒ. Τώρα θα φτιαχτεί.

Να τα πάρω λίγο με τη σειρά, διότι οι αριθμοί είναι το καλύτερο πράγμα για να απαντάς. Πρώτον, υλοποιήσαμε, όπως ξέρετε πολύ καλά, την αγορά των ενενήντα ασθενοφόρων, από τα οποία δόθηκαν και στο νότιο Αιγαίο, όπως και στο βόρειο Αιγαίο κάποια καινούργια οχήματα.

Εντάξαμε ξανά, από πρόγραμμα του ΕΚΑΒ, έναν αριθμό ασθενοφόρων -και θα τα πω συγκεκριμένα. Το πρόγραμμα έχει ενταχθεί, έχει πάρει έγκριση σκοπιμότητας. Βγαίνει η πρόσκληση για να δημοπρατηθεί. Είναι προϋπολογισμού 829.000 ευρώ και αφορά: τη Θήρα με ένα όχημα μικρού όγκου, την Κάλυμνο με ένα όχημα μικρού όγκου, την Κάρπαθο με ένα όχημα μικρού όγκου, τη Λέρο με ένα όχημα μικρού όγκου -«μικρού όγκου» λέγονται τα ασθενοφόρα τα οποία είναι πιο μικρών διαστάσεων, προκειμένου να μπορούν να μπαίνουν στους στενούς δρόμους των νησιών- τη Μύκονο με ένα όχημα μικρού όγκου, τη Νάξο με ένα ασθενοφόρο 4x4, την Πάρο με ένα όχημα μικρού όγκου, τη Ρόδο με ένα ασθενοφόρο 4x4 και ένα ασθενοφόρο όχημα μικρού όγκου, τη Σύρο με μια κινητή μονάδα και ένα όχημα μικρού όγκου, την Τήνο με ένα όχημα μικρού όγκου. Αυτά τα οχήματα είναι η κατανομή ανάμεσα στη σύμβαση που θα υπογράψει το ΕΚΑΒ με την Περιφέρεια Νότιου Αιγαίου.

Επίσης, από σύμβαση που ήδη εγκρίθηκε και είναι συνολικού ύψους γύρω στο 1,5 εκατομμύριο ευρώ και αφορά εξοπλισμό της Πρωτοβάθμιας Περίθαλψης του Νότιου Αιγαίου, την οποία υπέγραψε η 2η Υγειονομική Περιφέρεια με την Περιφέρεια του Νότιου Αιγαίου, προβλέπεται να εξοπλιστούν πάλι με οχήματα μικρού όγκου οι υγειονομικές υποδομές, τα κέντρα υγείας, είτε τα πολυδύναμα ιατρεία, είτε τα περιφερειακά ιατρεία που υπάρχουν εκεί, και συγκεκριμένα, των εξής νησιών: Στη Νίσυρο, στην Ανάφη, στην Αστυπάλαια, στη Σέριφο, στη Χάλκη και στην Κάσο. Είναι έξι οχήματα μικρού όγκου, τα οποία θα ενταχθούν εκεί και θα λειτουργούν με τους οδηγούς τους οποίους έχουν τα κέντρα υγείας ή τα πολυδύναμα περιφερειακά ιατρεία.

Επίσης, έχει περαιωθεί και η έγκριση σκοπιμότητας και αναμένεται η προκήρυξη για να γίνει. Έχουν τελειώσει όλα με τις τεχνικές προδιαγραφές από την Περιφέρεια Θεσσαλίας για δεκατρία οχήματα, που τα δέκα είναι συμβατικά ασθενοφόρα, υπάρχει ένα ασθενοφόρο 4x4 και δύο κινητές ιατρικές μονάδες, που από αυτά μπορούν να δοθούν και στα νησιά, στη Σκιάθο, στη Σκόπελο και στην Αλόννησο.

Επίσης, ξέρετε και εσείς πολύ καλά ότι είναι σε εξέλιξη δύο πολύ μεγάλες δωρεές, όπως είπα και πριν. Υπάρχει η δωρεά του Νιάρχου με τα εκατόν σαράντα ασθενοφόρα σε όλη τη χώρα, που έχει γίνει μια κατανομή πανελλαδική και που σε αυτήν έχουν να λαμβάνουν τα νησιά. Υπάρχει κι η δωρεά από τον αγωγό «TAP». Βέβαια υπάρχουν και οι υπόλοιπες προκηρύξεις για την κεντρική Μακεδονία, τη δυτική Μακεδονία και την Περιφέρεια Αττικής, που ειδικά στην Περιφέρεια Αττικής είναι πολύ μεγάλος ο αριθμός, είναι περίπου πενήντα δύο οχήματα, από όλα, κινητές μονάδες και συμβατικά ασθενοφόρα. Συνολικά υπάρχει, δηλαδή, μια πολύ μεγάλη ανανέωση του στόλου του ΕΚΑΒ.

Πάμε τώρα στο προσωπικό. Πέρυσι, το 2016, προσλήφθηκαν οι εκατόν ογδόντα επτά διασώστες, οι οποίοι κατανεμήθηκαν ανά την Ελλάδα. Φέτος, με μια διαδικασία -και είναι το δεύτερο λάθος που κάνατε πριν- εμείς για πρώτη φορά κάναμε το εξής, κύριε συνάδελφε. Δεν κάναμε πελατειακές μετακινήσεις. Βγάλαμε ανοιχτή πρόσκληση και είπαμε: «χρειαζόμαστε ανθρώπους σε αυτές τις περιοχές. Ενδιαφέρεται κάποιος από το προσωπικό του ΕΚΑΒ, που υπηρετεί σήμερα, να πάει εκεί»; Υπήρξε τέτοια πρόσκληση ενδιαφέροντος και αυτό είχε σαν αποτέλεσμα να περάσουν από το υπηρεσιακό συμβούλιο με συγκεκριμένη μοριοδότηση αυτούς τους ανθρώπους που χρειαζόμασταν στις επαρχιακές περιοχές. Είδαμε από πού θα μετακινηθούν από το κέντρο και εκεί προκηρύξαμε τις καινούργιες θέσεις. Αυτό τι μας γλίτωσε; Τι γινόταν παλαιότερα; Ή είχες «μπάρμπα στην Κορώνη» να κάνεις πελατειακή μετακίνηση ή άμα δεν είχες «μπάρμπα στην Κορώνη», ένας που υπηρετούσε τι έκανε; Όταν έβγαινε μια προκήρυξη, ένας που υπηρετούσε έφτιαχνε τα χαρτιά του για να πάει σε εκείνη τη θέση. Άρα, πρακτικά, έφευγε από εδώ και πήγαινε εκεί. Αυτό είχε σαν αποτέλεσμα ότι ενώ στην Αθήνα είχαμε προγραμματίσει να προκηρύξουμε τριάντα θέσεις σε αυτή την προκήρυξη των εκατό θέσεων, προκηρύξαμε πενήντα έξι θέσεις, γιατί οι άλλοι είκοσι έξι έφυγαν από την Αθήνα και κάλυψαν θέσεις σε νησιά, που δεν τα προκηρύξαμε μετά. Από αυτές, λοιπόν, τις ενενήντα τρεις προσλήψεις που βγήκε και ο οριστικός πίνακας, οι δεκαέξι θέσεις είναι στα νησιά και προσλαμβάνονται, δόθηκε και ο οριστικός πίνακας και έχει αρχίσει η διοίκηση του ΕΚΑΒ να καλεί. Και συγκεκριμένα είναι: πέντε στη Θήρα, δύο στην Κω, τέσσερις στη Μύκονο, δύο στην Πάρο, δύο στη Νάξο, ένας στην Τήνο. Αυτοί είναι από την προκήρυξη των ενενήντα τριών που βγήκε και ο οριστικός πίνακας και έχει αρχίσει η διοίκηση να καλεί.

Επίσης, ξεμπλοκάραμε μετά από πολλά χρόνια σαράντα έξι θέσεις ειδικών κατηγοριών. Μέσω ΟΑΕΔ μάς ήλθε το ποιοι δικαιούνται. Το ξέρετε, είναι οι πολύτεκνοι, άνεργοι, τρίτεκνοι κ.λπ.. Απ’ αυτούς τους σαράντα έξι τα έξι άτομα πάνε σε νησιά του Αιγαίου και συγκεκριμένα: ένας στην Ικαρία, ένας στη Λήμνο, ένας στη Μυτιλήνη, ένας στη Ρόδο, ένας στη Σάμο, ένας στη Χίο. Είναι των ειδικών κατηγοριών.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, να συνεχίσετε στη δευτερολογία σας;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να τα πω όλα μαζί;

**ΠΡΟΕΔΡΕΥΩΝ (Δημήτριος Καμμένος):** Εντάξει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επίσης, είναι αυτά που είπα προηγουμένως ότι δεν επαναπροκηρύσσουμε. Κύριε συνάδελφε, αυτό είναι το τρίτο λάθος που κάνατε πριν. Δεν επαναπροκηρύσσουμε αυτούς που είχαν κάνει τους οκτώ-εννιά μήνες με το πρόγραμμα μέσω ΚΕΕΛΠΝΟ για τη βοήθεια στην προσφυγική κρίση. Ουσιαστικά επεκτείνουμε το πρόγραμμα «PHILOS» που αφορά στις ηπειρωτικές περιοχές και στα νησιά του Αιγαίου, στα κέντρα υποδοχής και ταυτοποίησης για ενίσχυση του ΕΚΑΒ και για ενίσχυση των υγειονομικών δομών που είναι συνολικά πάνω από τετρακόσια άτομα αυτοί που θα προσληφθούν. Σαράντα είναι για το ΕΚΑΒ, διεσπαρμένοι στα νησιά αυτά και υπάρχει μετά νοσηλευτικό και ιατρικό προσωπικό για τα νοσοκομεία. Αυτά τα απάντησα πριν στην επίκαιρη ερώτηση του συναδέλφου κ. Καματερού. Επίσης, υπάρχει ιατρικό και νοσηλευτικό προσωπικό, διαπολιτισμικοί μεσολαβητές κ.λπ., που είναι για τις μονάδες υποδοχής και ταυτοποίησης των προσφύγων. Όλα αυτά είναι ενίσχυση.

Θέλω, επίσης, να τα πω και λίγο πιο συγκεκριμένα, γιατί ακούγονται κάποια πράγματα που δεν ισχύουν. Θέλω να τα πω για κάθε νησί ξεχωριστά. Το 2010…

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, επειδή έχετε ξεπεράσει τον χρόνο, να απαντήσει ο κ. Φωτήλας και να σας δώσω ένα λεπτό μετά συμπληρωματικά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα τα πω μετά. Έχετε δίκιο.

Αυτά είναι τα πρώτα γενικά στοιχεία που έχω και θα σας πω μετά στη δευτερολογία μου συγκεκριμένα στοιχεία που υπάρχουν ανά νησί, γιατί σ’ όλα αυτά που είπα πρέπει να προστεθούν και άλλα τριάντα πέντε άτομα, τα οποία πήραμε μέσω ΟΑΕΔ με το δωδεκάμηνο πρόγραμμα για τους ανέργους. Υπάρχουν άλλες τριάντα πέντε θέσεις. Είχαμε προκηρύξει εβδομήντα, αλλά καλύφθηκαν οι τριάντα πέντε. Είναι για δώδεκα μήνες. Δουλειά κάνουν.

**ΙΑΣΟΝΑΣ ΦΩΤΗΛΑΣ:** Όχι διασώστες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, είναι οδηγοί ασθενοφόρου. Το ΕΚΑΒ παίρνει διασώστες. Οδηγούς ασθενοφόρου παίρνουν τα κέντρα υγείας.

**ΙΑΣΟΝΑΣ ΦΩΤΗΛΑΣ:** Από τον ΟΑΕΔ παίρνει διασώστες;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αν καταθέσουν τα χαρτιά τους, μπορεί να πάρει.

**ΠΡΟΕΔΡΕΥΩΝ (Δημήτριος Καμμένος):** Να προχωρήσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω μετά για κάθε νησί ξεχωριστά.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, ευχαριστώ.

Κύριε Φωτήλα, έχετε τον λόγο για τρία λεπτά. Μετά θα μας δώσει και την υπόλοιπη τεκμηρίωση ο Υπουργός με συντομία, σε ένα λεπτό, για να περάσουμε και στις υπόλοιπες επίκαιρες ερωτήσεις.

Ορίστε, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κατ’ αρχάς, για να προφυλάξουμε λίγο τους διασώστες, θα πω ότι οι διασώστες είναι διασώστες. Δεν είναι οδηγοί, δεν είναι τραυματιοφορείς, δεν είναι υπηρέτριες, δεν είναι καθαρίστριες. Είναι διασώστες. Άρα αυτός ο άνεργος, ο οποίος προσλαμβάνεται από τον ΟΑΕΔ για κάποιους μήνες, δεν αντιλαμβάνομαι πώς είναι διασώστης. Δεν νομίζω ότι πρόκειται για διασώστες, χωρίς αυτό να σημαίνει ότι δεν μπορούν να βοηθήσουν σε άλλες δευτερεύουσες υπηρεσίες.

Όσον αφορά στον διαγωνισμό για τα ενενήντα ασθενοφόρα, είναι ένας διαγωνισμός που έχει γίνει επί Νέας Δημοκρατίας. Όσον αφορά στη δωρεά Νιάρχου, θα πω ότι είναι ένα θέμα το οποίο είναι σε βάθος τριετίας.

Σας άκουσα πάρα πολύ καλά, κύριε Υπουργέ. Όλα αυτά που μου είπατε είναι πάρα πολύ καλά αλλά είναι, κυρίως, σχέδια επί χάρτου. Είναι πράγματα τα οποία θα τα βρούμε μπροστά μας, όμως το καλοκαίρι είναι εδώ, οι τουρίστες είναι εδώ και οι κίνδυνοι είναι εδώ αυτή τη στιγμή που μιλάμε. Αν αυτή τη στιγμή που μιλάμε υπάρχουν κάποια άσχημα επεισόδια, δεν ξέρω πώς θα μπορέσουμε να αντεπεξέλθουμε, αν υπάρξουν ανάγκες.

Δεν έχω συγκεκριμένο χρονοδιάγραμμα γι’ αυτά που μου είπατε. Μου είπατε ότι «θα» γίνουν. Δεν μου είπατε συγκεκριμένα πότε. Το μόνο σίγουρο είναι ότι δεν θα γίνουν αυτό το καλοκαίρι.

Επειδή το άκουσα και από τον προηγούμενο Βουλευτή, θα ήθελα να τονίσω κάτι. Είπατε ότι στη Χαλκιδική, πράγματι, υπάρχουν είκοσι επτά διασώστες και δεκατέσσερα ασθενοφόρα. Τα δεκατέσσερα ασθενοφόρα χρειάζονται περί τους εκατόν πενήντα διασώστες για να μπορέσουν να λειτουργήσουν. Σας ρώτησε, λοιπόν, ο κύριος συνάδελφος πώς κινούνται αυτά και είπατε ότι κινούνται. Δεν κινούνται με θαύμα, με οπτασία, πώς το είπατε. Να σας πω εγώ: O μόνος τρόπος για να κινούνται δεκατέσσερα ασθενοφόρα με είκοσι επτά διασώστες είναι απλά οι ίδιοι διασώστες κάθε τρεις ώρες να αλλάζουν ασθενοφόρο για να μην πλήττουν! Το να λειτουργούν όλα με προσωπικό το οποίο να τα καλύπτει, δεν γίνεται εκ των πραγμάτων.

Μου είπατε ότι όλα καλά έγιναν. Δεν μου είπατε, όμως, για τις μετατάξεις. Αυτό που θέλω να ρωτήσω είναι το εξής: Εάν όλα έγιναν καλά και με τις μετατάξεις, γιατί τότε εσείς χρειάστηκε να αλλάξετε την πρόεδρο του υπηρεσιακού συμβουλίου, η οποία διαφωνούσε μ’ αυτές τις μετατάξεις, θεωρώντας προφανώς ότι δεν εξυπηρετούν πραγματικούς σκοπούς; Γιατί έπρεπε να την αλλάξετε και να βάλετε κάποιον άλλον, ο οποίος θα συμφωνούσε με αυτές τις μετατάξεις;

Ερωτώ, επίσης, επειδή δεν καταλαβαίνω γιατί γίνονται δεκτές μεταθέσεις σε Γιάννενα και Θεσσαλία, όταν οι ανάγκες για διασώστες υπάρχουν παντού, προφανώς και εκεί απ’ όπου τους μεταθέτετε.

Θα καταλάβαινα εάν γινόντουσαν δεκτές μεταθέσεις σε νησιά που οι ανάγκες είναι τεράστιες. Βέβαια εκεί θα μου πείτε ότι δεν υπάρχουν αιτήσεις για να πάνε στα νησιά.

Τέλος, προφανώς θέλατε να πείτε για τις Σποράδες ότι δεν υπήρχαν ποτέ τομείς ΕΚΑΒ. Πράγματι δεν υπάρχει τομέας ΕΚΑΒ, αλλά εάν χρειάζεται και το κρίνετε, είστε δυόμισι χρόνια, κύριε Υπουργέ, σε αυτή την Κυβέρνηση. Δημιουργήστε τομέα ΕΚΑΒ εάν κρίνετε ότι χρειάζεται. Όταν μου απαντάτε –όχι μόνο εσείς, ο οποιοσδήποτε από την Κυβέρνηση- με πολιτική επιχειρηματολογία των προηγούμενων, δηλαδή τι έκαναν οι προηγούμενοι, απλά μου επιβεβαιώνετε ότι εσείς δεν έχετε κάνει όλα αυτά που θα έπρεπε.

Εγώ σας λέω ότι είστε δυόμισι χρόνια Κυβέρνηση. Κυβερνήστε! Μη μου μιλάτε σαν να είστε ακόμα αντιπολίτευση. Μην προτρέχετε. Θα έρθετε σύντομα στη θέση της Αντιπολίτευσης.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πάρα πολύ τον κ. Φωτήλα και για το χιούμορ του.

Τον λόγο έχει ο κύριος Υπουργός για να απαντήσει. Για ένα λεπτό, κύριε Υπουργέ, με λίγη ανοχή να δώσετε τα στοιχεία, για να το κλείσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Φωτήλα, δυστυχώς με τις παρέες που κάνετε, πρέπει να τελειώνετε όλοι σας τους λόγους σας με το ότι σύντομα θα γυρίσουμε στην Αντιπολίτευση. «Πού 'χει η γριά στο πεθυμιό της, τα θωρεί και στο όνειρό της», για να ξεκινήσω από αυτό.

Δεύτερον, μάλλον δεν καταλάβατε τι σας είπα για τις μετατάξεις. Ναι προφανώς και αλλάξαμε έναν πρόεδρο του υπηρεσιακού. Είχαν μάθει να δουλεύουν ως εξής: «Είναι κολλητός μου; Είναι του Βουλευτή μου; Τον μετακινώ. Δεν είναι; Δεν τον μετακινώ». Αυτό σπάσαμε.

**ΙΑΣΟΝΑΣ ΦΩΤΗΛΑΣ:** Συγγνώμη, έχετε δίκιο. Να σας πω ένα λεπτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Φωτήλα, δεν σας διέκοψα. Ούτε μισό.

**ΙΑΣΟΝΑΣ ΦΩΤΗΛΑΣ:** Από την Χαλκιδική…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για πρώτη φορά στα χρονικά το ΕΚΑΒ έβγαλε δημόσια πρόσκληση και είπε: «Έχω ανάγκες εκεί. Ποιος θέλει από τους υπηρετούντες να πάει»; Αυτό το πράγμα, λοιπόν, βαθμολογήθηκε και πήγαν. Όπου είχαμε αιτήσεις, πήγε αυτός που είχε τα περισσότερα μόρια. Ας βγει ο οποιοσδήποτε να πει μια κουβέντα, εάν κάναμε καμμιά χαριστική μεταχείριση.

Αυτές τις θέσεις που προγραμματίζαμε να τις προκηρύξουμε, δεν τις προκηρύξαμε εκεί, αλλά από εκεί που έφυγαν αυτοί που κάλυψαν τη θέση και έτσι θα έχουμε κέρδος, γιατί αλλιώς θα είχαμε απώλεια. Θα την έπαιρνε κάποιος που ήδη υπηρετούσε, θα πήγαινε εκεί, θα βελτιωνόταν η παροχή υπηρεσιών στο ένα μέρος και θα χανόταν από το άλλο. Αυτό έγινε για πρώτη φορά. Τι να κάνουμε;

Τόση ώρα λέω τι κάναμε. Δεν λέω τι θα κάνουμε. Είπα και άλλα που κάναμε αλλά δεν τα είπα ξανά. Αυτό το έχετε σαν να μη γίνεται. Τη βάση των αεροδιακομιδών στη Σύρο την έχετε δει υποθέτω. Έτσι δεν είναι; Ήταν ένα αίτημα σαράντα χρόνων και έγινε. Έχει ξεπεράσει τις διακόσιες αεροδιακομιδές από εκεί. Έχει βελτιώσει πάρα πολύ τα πράγματα.

Εννοείται ότι θα προχωρήσει το πρόγραμμα με τις πλωτές διακομιδές, με τους ρυθμούς που προχωράνε τα ευρωπαϊκά προγράμματα. Καταλήξαμε, βρήκαμε τις προδιαγραφές, είπαμε ότι θα είναι τρία, θα μπουν στους συγκεκριμένους τόπους και εντάξαμε προσωπικό για αυτό το πράγμα. Τέτοια προγράμματα υπήρχαν και τα προηγούμενα χρόνια, όμως τότε δεν έβγαινε κανένα τέτοιο πρόγραμμα. Γιατί δεν έβγαινε; Γιατί «είχαμε καλές σχέσεις» με αυτούς που έκαναν τις διακομιδές στα νησιά και που κόστιζαν στο ΕΚΑΒ 1,5 και 2 εκατομμύρια ευρώ τον χρόνο. Γινόταν το Σίκινος-Νάξος με 15.000 ευρώ, λες και πήγαινε με κρουαζιερόπλοιο. Για αυτό δεν τα προκηρύσσατε εσείς τα προηγούμενα χρόνια.

Θέλω να μιλήσω συγκεκριμένα για τα νησιά τώρα. Στη Σαντορίνη, για παράδειγμα, ο τομέας του ΕΚΑΒ διέθετε οκτώ διασώστες το 2010. Το 2014 είχαν μείνει δύο. Ποιος τους άφησε τους δύο εκεί; Μήπως ένα πελατειακό κράτος το οποίο τους πήγαινε εκεί που θα έπαιρνε ψήφους;

**ΙΑΣΟΝΑΣ ΦΩΤΗΛΑΣ:** Το 2009-2010 ήταν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το 2010 είχε οκτώ και το 2014 αρχές του 2015 παραλάβαμε δύο. Αυτή τη στιγμή υπηρετούν έξι, υπηρετούν και κάποιοι στο νοσοκομείο μέσω της ΑΕΜΥ. Βγαίνει πλήρως η βάρδια του ασθενοφόρου. Η βάρδια ασθενοφόρου βγαίνει από οκτώ έως έντεκα άτομα.

Δεύτερον, τώρα προσλαμβάνονται άλλοι πέντε διασώστες από την προκήρυξη των ενενήντα τριών. Σας το είπα και πριν αλλά κάνατε πως δεν το ακούσατε. Έχουν βγει τα οριστικά αποτελέσματα και έχουν αρχίσει να τους καλούν. Τώρα θα γίνει αυτό όχι του χρόνου.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, άλλα στοιχεία έχετε να καταθέσετε στον κ. Φωτήλα; Για να κερδίσουμε λίγο χρόνο, γιατί έχουμε ακόμα τέσσερις ερωτήσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπορώ να τα καταθέσω όλα και για την Πάρο και για το τι έγινε στη Μύκονο. Είχε οκτώ, τους έδιωξαν από τη Μύκονο και από εκεί αποσπούσατε και έμειναν έξι. Τώρα είναι επτά και πάνε άλλοι δύο.

Στην Πάρο διέθεταν από δύο έως έξι διασώστες. Αυτή τη στιγμή είναι εννέα και πάνε άλλοι δύο από αυτή την προκήρυξη -μιλάω για τα τουριστικά νησιά που έχουν κίνηση- οι οποίοι, πραγματικά, θα ενισχύσουν την κάλυψη όλων αυτών των περιοχών.

Για το θέμα των ασθενοφόρων εγώ δεν είπα «του χρόνου». Η δωρεά του Νιάρχου θα έχει ολοκληρωθεί μέχρι 31-12-2017 φέτος. Έχει ανακοινωθεί αυτό. Δεν το ακούσατε; Δεν το είδατε;

Η δωρεά του ΤΑΠ επίσης θα πάει πολύ γρήγορα, γιατί είναι ίδιες οι τεχνικές προδιαγραφές πλέον, που τις παρήγαμε και για τη δωρεά του Νιάρχου, αλλά και για το έργο από την Περιφέρεια Αττικής με τα πενήντα ένα ασθενοφόρα και για το έργο της δυτικής και κεντρικής Μακεδονίας, με τα δεκαπέντε και είκοσι ασθενοφόρα.

Οι προδιαγραφές, όπως σας είπα και πριν, είναι κοινές πλέον και δεν έχουμε μπερδέματα, όπως είχαμε στο παρελθόν. Διότι αυτά τα ενενήντα -για να πω άλλη μια κουβέντα, γιατί μάλλον δεν τα θυμάστε καλά- τα είχατε προκηρύξει το 2007. Το έχετε καταλάβει; Το 2007!

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, ξεφύγαμε λίγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μια κουβέντα. Τελειώνω.

Προκηρύχθηκαν ξανά το 2011-2012 και ίσα που προλάβαμε –ίσα που προλάβαμε!- τον Οκτώβριο-Νοέμβριο 2015 να περάσει από το Ελεγκτικό Συνέδριο, για να μπορέσει να ενταχθεί η χρηματοδότηση για τα ενενήντα, αλλιώς θα χάνονταν και αυτά. Θα χάνονταν και αυτά! Και δεν καθυστερούσαμε εμείς. Καθυστερούσαν αυτοί από το 2007, που δεν τα έβρισκαν στη μοιρασιά και δεν μπορούσαν να καταλήξουν.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Υπουργέ.

Αυτά τα στοιχεία είναι πολύ συγκεκριμένα και χρήσιμα, για την εσωτερική μετακίνηση που έγινε με την καινούργια διαδικασία των ανθρώπων στο ΕΚΑΒ και στα διακομιστικά. Να τα έχουν όλοι οι συνάδελφοι, για να ενημερώσουν τις περιφέρειές τους.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα τα καταθέσω.

(Στο σημείο αυτό ο Αναπληρωτής Υπουργός Υγείας κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Προχωράμε στη τρίτη με αριθμό 1189/11-7-2017 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας, με θέμα: «Με ποιο χρονοδιάγραμμα θα στελεχωθεί και θα λειτουργήσει η μονάδα εντατικής νοσηλείας νεογνών στο Γενικό Νοσοκομείο Ρόδου;».

Κύριε Γάκη, έχετε δύο λεπτά για την πρωτολογία σας

**ΔΗΜΗΤΡΙΟΣ ΓΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, αυτή η ερώτηση υποβάλλεται για τρίτη συνεχή φορά. Οι δύο προηγούμενες φορές ήταν μέσα στο 2014. Είχαν την τύχη που είχαν, για να φτάσουν εδώ σήμερα. Ελπίζω να μην τριτώσει το κακό σήμερα.

Από όλες τις υπηρεσίες του κράτους στα νησιά του Αιγαίου η υγεία είναι το πολυτιμότερο αγαθό. Οι υπηρεσίες υγείας είναι πρώτες στην κατάταξη προτεραιοτήτων των νησιωτών, όπως καταγράφεται από τον Παγκόσμιο Οργανισμό Υγείας, ενώ και σε πρόσφατη αναπτυξιακή μελέτη για το νότιο Αιγαίο είναι ανάμεσα στις κορυφαίες προτεραιότητες των νησιών.

Τα κρίσιμα ερωτήματα για το παρόν και το μέλλον της χώρας απαιτούν γενναίες αποφάσεις. Αυτό είναι γνωστό. Με στόχο, λοιπόν, τη διαφύλαξη του κοινωνικού χαρακτήρα του κράτους και την αναβάθμιση των παρεχόμενων υπηρεσιών, πρωτίστως στην υγεία και την περίθαλψη, στο σχεδιασμό της πολιτείας, θα πρέπει οι νησιωτικές περιοχές να λαμβάνονται σοβαρά υπ’ όψιν, με τις ειδικές κοινωνικές, γεωγραφικές και οικονομικές ιδιαιτερότητες που έχουν τα νησιά και που είναι απαραίτητος παράγοντας για την ενίσχυση της φροντίδας υγείας των πολιτών.

Το Γενικό Νοσοκομείο της Ρόδου παρ’ όλες τις αντιξοότητες που για μια σειρά λόγους αντιμετωπίζει, ενισχύεται με συνέπεια από την Κυβέρνηση σε όλα τα επίπεδα. Από τη στελέχωση προσωπικού μέχρι την παροχή σύγχρονου τεχνολογικού εξοπλισμού και ιατρικού υλικού για να λειτουργήσει στη βάση των ειδικών γεωγραφικών συνθηκών, όπως σας είπα, το Αιγαίο. Επιγραμματικά θα έλεγε κανείς, για τη χάραξη της πολιτικής υγείας χρειάζεται η εφαρμογή νησιωτικής πολιτικής στην πράξη.

Εγώ, κύριε Υπουργέ, δεν θα ξοδέψω το χρόνο μου σε στατιστικά στοιχεία, γιατί η πολιτική μας εξακολουθεί να είναι ότι θα πρέπει να ευημερούν οι άνθρωποι και όχι οι αριθμοί. Άρα πρέπει να δίνονται αποτελεσματικές και λειτουργικές λύσεις και να ελαχιστοποιούνται οι περιφερειακές διαφορές, όσον αφορά την πρόσβαση στις υπηρεσίες υγείας.

Στο παραπάνω πλαίσιο, είναι κρίσιμο, για την αποτελεσματική παροχή υπηρεσιών υγείας στα Δωδεκάνησα να γίνουν δύο βήματα. Το πρώτο θα σας το πω τώρα και το δεύτερο στη δευτερομιλία μου.

Το πρώτο βήμα, είναι η αντιμετώπιση σοβαρών περιστατικών νεογνών και μικρών παιδιών με τη λειτουργία μονάδας εντατικής νοσηλείας νεογνών στο Γενικό Νοσοκομείο της Ρόδου, μια σύγχρονη μονάδα, που θα εξυπηρετεί όλη την περιοχή.

Η λειτουργία της MENN στο Γενικό Νοσοκομείο της Ρόδου η οποία θα στελεχώνεται με ειδικούς γιατρούς νεογνολόγους και με συμβούλους ειδικούς για νεογνά, σε συνδυασμό με την ήδη άριστη συνεργασία των ιατρών και του νοσηλευτικού προσωπικού του παιδιατρικού τμήματος, πιστεύουμε ότι θα λύσει προβλήματα που αντιμετωπίζουν οι κάτοικοι των νησιών της Δωδεκανήσου.

Κύριε Υπουργέ, με τη λειτουργία της μονάδας εντατικής νοσηλείας και θεραπείας δεν φιλοδοξούμε ότι θα εξαλείψουμε το πρόβλημα των αεροδιακομιδών.

Είμαστε, όμως, σίγουροι ότι θα το μειώσουμε δραστικά. Η ΜΕΝΝ είναι απαραίτητη, για νεογνά που χρειάζονται ειδική παρακολούθηση ή εντατική νοσηλεία αμέσως μετά τη γέννησή τους. Γι’ αυτό και οι αριθμοί περιττεύουν εδώ και η δαπάνη που θα πρέπει να διαθέσει η πολιτεία, δεν πρέπει να μετριέται σε κόστος αλλά σε παροχή υπηρεσιών.

Για όλους τους παραπάνω λόγους, λοιπόν, σας ερωτούμε: Προτίθεται η Κυβέρνηση να προχωρήσει στη λειτουργία μονάδας εντατικής νοσηλείας νεογνών στο Γενικό Νοσοκομείο της Ρόδου κι αν ναι, με ποιο χρονοδιάγραμμα θα στελεχώνεται με εξειδικευμένο προσωπικό και θα εφοδιάσει με τον αναγκαίο σύγχρονο ιατροτεχνολογικό εξοπλισμό την ΜΕΝΝ στο Νοσοκομείο της Ρόδου για την αποτελεσματική παροχή υπηρεσιών υγείας στη Δωδεκάνησο και στην ευρύτερη περιοχή του νότιου Αιγαίου, σύμφωνα με τις πραγματικές ανάγκες του πληθυσμού;

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Γάκη.

Τον λόγο έχει ο κύριος Υπουργός για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, μετά που μπορέσαμε, όπως είπα και στους συναδέλφους που μίλησαν πριν, να ισορροπήσουμε τα βασικά σημεία του συστήματος, μπορούμε να προχωρήσουμε και σε κάποια πράγματα περαιτέρω.

Αυτή η πρόταση μας έχει ξαναέλθει κατά τη διάρκεια της περασμένης χρονιάς και από τη διοίκηση του νοσοκομείου και από εσάς και από άλλους Βουλευτές και από τον κ. Σαντορινιό κ.λπ., σαν αίτημα της περιοχής. Γιατί, πραγματικά, όντως ένα πολύ μεγάλο μέρος των αεροδιακομιδών που γίνονται και στη Ρόδο και στη Μυτιλήνη, αφορά τις αεροδιακομιδές νεογνών, τα οποία χρειάζονται μία φροντίδα, την οποία δεν μπορούν να έχουν στα νοσοκομεία αυτά.

Πήραμε κάποιες αποφάσεις σε συνεργασία και με τη διοίκηση. Υπάρχει χώρος απ’ όσο ξέρω, υπάρχει κι ένα σχέδιο διαμόρφωσης του χώρου αυτού και υπάρχει κι ένα κόστος για τη μετατροπή αυτού του χώρου και, παράλληλα, του εξοπλισμού του, ο οποίος με μια πρώτη αρχική εκτίμηση δεν υπερβαίνει τις 200.000 ευρώ. Αυτό αποφασίσαμε να δοθεί από το αποθεματικό του Υπουργείου, προκειμένου να αρχίσει να γίνεται η αγορά του εξοπλισμού αυτού -μιλάμε για θερμοκοιτίδες, για μόνιτορ παρακολούθησης, για CPAP, για συστήματα αντλιών, για αναπνευστήρα εντατικής νοσηλείας κ.λπ.- και να ξεκινήσει η διαδικασία. Δηλαδή το νοσοκομείο θα χρηματοδοτηθεί με όλο το ποσό που απαιτείται από το αποθεματικό του Υπουργείου Υγείας, προκειμένου να προβεί και στη μετασκευή του χώρου και στην αγορά του εξοπλισμού.

Δεύτερον, στο πλαίσιο της μαζικής προκήρυξης που τις προηγούμενες μέρες δώσαμε στη δημοσιότητα, προκηρύχθηκαν μόνιμες θέσεις ιατρών μονάδων εντατικής θεραπείας και μονάδων εντατικής νοσηλείας νεογνών και για το Νοσοκομείο της Ρόδου προβλέφθηκαν να προκηρυχθούν κι έχει δοθεί η έγκριση στη Β΄ Υγειονομική Περιφέρεια και πρέπει τώρα το νοσοκομείο να προχωρήσει στην προκήρυξη των θέσεων. Δόθηκε η προκήρυξη για δύο θέσεις Επιμελητή Β΄ για τη ΜΕΘ του νοσοκομείου και δύο θέσεις Επιμελητών Β΄ Παιδιατρικής για τη ΜΕΝΝ του Νοσοκομείου της Ρόδου.

Νομίζουμε ότι έτσι, αυτό είναι και στο χέρι του νοσοκομείου να το τρέξει, -ξέρετε τη διαδικασία, υπάρχει ένας χρονικός ορίζοντας που έχουμε βάλει τρεις-τρεισήμισι μήνες να ολοκληρώνονται από τη στιγμή που προκηρύσσονται- και στη δική μας, του Υπουργείου, να ολοκληρώσουμε την υλοποίηση.

Αυτό για το οποίο δεσμεύομαι και το λέω δημόσια είναι ότι ήδη δόθηκε η έγκριση για τη προκήρυξη των θέσεων που πρέπει να τρέξει. Επίσης, λήφθηκε και η απόφαση για τη χρηματοδότηση του νοσοκομείου για την αγορά του απαραίτητου εξοπλισμού και της διαμόρφωσης του χώρου, που δεν θέλει μεγάλες αλλαγές, απ’ ό,τι μας έχει πει η διοίκηση του Νοσοκομείου.

Πιστεύουμε ότι αυτό το πράγμα θα μπορέσει, πραγματικά, και να αναβαθμίσει τις υπηρεσίες που παρέχει το Νοσοκομείο της Ρόδου, αλλά και παράλληλα, να μειώσει τον αριθμό των διακομιδών που απαιτούνται από το νησί της Ρόδου ή από άλλα νησιά στο κέντρο, προκειμένου να αντιμετωπιστούν τα περιστατικά αυτά.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό και για τον χρόνο.

Κύριε Γάκη, έχετε τον λόγο για τρία λεπτά για τη δευτερολογία σας.

**ΔΗΜΗΤΡΙΟΣ ΓΑΚΗΣ:** Είναι σίγουρο, κύριε Υπουργέ, ότι οι πολίτες της Δωδεκανήσου σας άκουσαν με πολύ μεγάλη ικανοποίηση, γιατί, πραγματικά, μπαίνει το νερό στο αυλάκι, δρομολογείται η λειτουργία της Μονάδας Εντατικής Νοσηλείας Νεογνών κι αυτό είναι πάρα πολύ θετικό.

Πρέπει να γίνει κατανοητό ότι η λειτουργία της μονάδας, όπως είναι η ΜΕΝΝ, θα πρέπει να στηριχθεί και σε έναν σοβαρό χάρτη τεκμηριωμένων υγειονομικών αναγκών του πληθυσμού, με βάση τον οποίο θα γίνεται η καλύτερη δυνατή αξιοποίηση όλων των ανθρώπινων και υλικών πόρων του συστήματος. Η λογική του δεν πρέπει να είναι επικοινωνιακή. Πρέπει να βασίζεται στην καταγραφή της πραγματικότητας και αυτή θα πρέπει να είναι και η δύναμή του.

Η υγεία είναι μία μοναδική σύνθετη διασταύρωση της επιστήμης αιχμής και της συνεχώς αναπτυσσόμενης τεχνολογίας, της πολιτικής ευαισθησίας και της μεγάλης βαρύτητας που έχει για τους ασθενείς και τις οικογένειές τους.

Και πάνω απ’ όλα, αυτό καθορίζει και την πορεία του στρατηγικού στόχου για ένα σύστημα υγείας περισσότερο ποιοτικό που θα κρίνει την πολιτική αξιοπιστία απέναντι στις απαιτήσεις των πολιτών και στο αναπτυξιακό μοντέλο που έχουμε για την κοινωνία μας.

Κύριε Υπουργέ, στο θέμα λειτουργίας της ΜΕΝΝ στο Γενικό Νοσοκομείο της Ρόδου, όπως και για την εύρυθμη λειτουργία των άλλων νοσοκομείων της περιοχής της Δωδεκανήσου -που πριν λίγο αναφέρατε σε άλλες επίκαιρες ερωτήσεις και καταναλώσατε πάρα πολύ χρόνο σήμερα για τα νησιά και είναι πολύ θετικό αυτό- χρειάζεται πάντα να έχουμε έναν σχεδιασμό που να έχει τα εξής στοιχεία: Η αντιμετώπιση των ασθενών στα νησιά θα πρέπει να γίνεται με άξονα αναφοράς τη συνολική ιατρική διαδρομή και ο σωστός προγραμματισμός των παρεμβάσεών μας με στήριξη της πρωτοβάθμιας φροντίδας υγείας μέσω προϋπολογισμού και με έμφαση στον τομέα της πρόληψης, της άμεσης αντιμετώπισης, της στελέχωσης και του εξοπλισμού των εφαρμογών ιατρικής.

Το δεύτερο βήμα που πρέπει να γίνει αμέσως μετά την ίδρυση ή ταυτόχρονα με τη λειτουργία της μονάδας της ΜΕΝΝ είναι –το έχουν πει και άλλοι συνάδελφοι- η λειτουργία του ακτινοθεραπευτικού τμήματος, η ενίσχυση του ογκολογικού τμήματος, ένα τμήμα το οποίο σήμερα υπηρετείται από μία αξιόλογη γιατρό ογκολόγο στην περιοχή της Ρόδου, με πολύ μεγάλα αποτελέσματα όσο αφορά και τον πόνο των ανθρώπων αλλά και το κόστος της νοσηλείας αυτής της ιδιαίτερης αρρώστιας που είναι ο καρκίνος.

Υπάρχει μελέτη και οι εθελοντές μελετητές με επικεφαλής τον Στάθη Κουσουρνά, προηγούμενο Δήμαρχο Ρόδου, είναι σε συνεννόηση και σε αγαστή συνεργασία με το Υπουργείο. Αυτό θα πρέπει σιγά-σιγά να υλοποιείται. Χρηματοδοτείται από την Περιφέρεια Νοτίου Αιγαίου αυτό το τμήμα. Και νομίζω πως το επόμενο βήμα είναι η τροποποίηση του οργανισμού του νοσοκομείου για να μπορέσει να εντάξει και το Ακτινοθεραπευτικό και το Ογκολογικό Τμήμα.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ, κύριε Γάκη.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, κύριε συνάδελφε, εγώ καταλαβαίνω ότι τώρα που φαίνεται πραγματικά ότι φτιάχνονται κάποια πράγματα, ζητάμε διαρκώς και κάτι παραπάνω. Καλώς το κάνετε.

Προσέξτε, όμως, τώρα, γιατί πρέπει κάποιος να πατήσει σταθερά και με συγκεκριμένα βήματα. Εάν μου λέγατε πέρυσι γιατί δεν φτιάχνεις ΜΕΝΝ, θα σας έλεγα ότι δεν ήταν αυτό το πρόβλημά μας. Εδώ είχαμε τα μισά νησιά χωρίς γιατρούς. Τώρα που άρχισαν και πηγαίνουν, με τα κίνητρα που δόθηκαν και στελεχώνονται, πάμε ένα βήμα παραπάνω.

Κοιτάξτε να δείτε τώρα. Δυστυχώς, ή ευτυχώς –είμαστε το διαμάντι της γης- είμαστε μια νησιωτική χώρα. Αυτό το αρχιπέλαγος θέλει ένα σχέδιο το οποίο να έχει έναν ορίζοντα δέκα, δεκαπέντε χρόνων. Δεν υπήρξε ποτέ αυτό το σχέδιο. Ήταν οι πελατειακές σχέσεις. Είχε δύναμη ο Βουλευτής από ένα νησί; Τότε έπαιρνε πέντε ανθρώπους. Εάν δεν είχε, δεν έπαιρνε. Αυτό γινόταν όπως γινόταν και σε όλη την Ελλάδα. Αυτή την κακομοιριά έχουμε εισπράξει και προσπαθούμε να ισορροπήσουμε σήμερα με τον Ανδρέα Ξανθό.

Εμείς δεν έχουμε πεδιάδες να μπαίνει το τρένο από τη μία μεριά και σε μία ώρα να πηγαίνει στην άλλη μεριά. Εμείς χρειαζόμαστε τρία σοβαρά μεγάλα νοσοκομεία δευτεροβάθμια στο Αιγαίο, τα οποία θα είναι η Σύρος, η Ρόδος, η Μυτιλήνη –αυτά τα τρία είναι- και ένα σοβαρό σύστημα διακομιδών. Κάναμε το πρώτο βήμα στη Σύρο. Υπάρχει και σε εσάς, αλλά δεν είναι το κύριο του έργο όμως, είναι η έρευνα και η διάσωση. Και είναι και το άλλο που πρέπει να μπει η βάση του στη Μυτιλήνη. Και αυτά τα τρία να λειτουργήσουν σαν πόλος με συγκεκριμένη περιοχή ευθύνης, όπου θα φέρνουν εκεί τη μεγάλη μερίδα των περιστατικών και όχι να τα τρέχουν στην Αθήνα. Αυτός είναι ο μακροπρόθεσμος σχεδιασμός. Και βέβαια πρέπει να ενισχυθούν με τις βασικές ειδικότητες τα νοσοκομεία των άλλων νησιών. Αυτό είναι το σχέδιο.

Από εκεί και πέρα τώρα, ξέρουμε τη μελέτη. Την παρακολουθούμε. Η πρώτη μελέτη που είχε βγει είχε βγάλει ένα πολύ υψηλό κόστος. Περιμένουμε να δούμε και τη δεύτερη. Θα δούμε πώς θα πάνε γενικότερα τα πράγματα. Προκηρύξαμε και τη θέση για να ενισχύσουμε το τμήμα της χημειοθεραπείας περισσότερο και να μην μετακινείται κόσμος.

Η Κρήτη είναι κοντά. Μπορεί αυτή τη στιγμή να καλύπτει και εκεί. Εγκαταστήσαμε προχτές έναν γραμμικό επιταχυντή που μειώνει τις αναμονές. Θα δούμε τη μελέτη που θα καταλήξει τώρα, να δούμε και τα κόστη. Και βγαίνοντας σιγά-σιγά και από τα μνημόνια θα μπορέσουμε να τα φτιάξουμε παντού.

Η κεντρική ιδέα, όμως, είναι αυτή που σας είπα. Να υπάρχουν τρία σοβαρά νοσοκομεία με ένα οργανωμένο σύστημα διακομιδών. Θα υπάρχει συγκεκριμένη περιοχή ευθύνης. Η Σύρος θα είναι για τις Κυκλάδες, η Ρόδος –εσείς- θα είναι για το νότιο Αιγαίο και η Μυτιλήνη για το βόρειο Αιγαίο. Αυτό είναι το σχέδιο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, πολύ τον Υπουργό.

Είναι σημαντικό διότι η γεωγραφική κατανομή της Ελλάδος έχει ιδιαιτερότητες και πρέπει όλες οι κυβερνήσεις να δουλεύουν με αυτήν τη στρατηγική διότι ο κόσμος σε απομακρυσμένα νησιά και περιοχές και σε ορεινά μέρη έχει δυσκολίες πρόσβασης πολλές φορές και μετακίνησης στα κέντρα υγείας.

Προχωρούμε στη δεύτερη με αριθμό 1208/11-7-2017 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών,με θέμα: «Αξιολόγηση των συνεπειών των φορολογικών επιβαρύνσεων που έχουν επιβληθεί στον τουρισμό τα δύο τελευταία χρόνια». Θα απαντήσει η αξιότιμη Υφυπουργός Οικονομικών κ. Αικατερίνη Παπανάτσιου.

Τον λόγο έχει ο κ. Εμμανουήλ Κόνσολας για να αναπτύξει την επίκαιρη ερώτηση.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε. Να ευχηθώ με την ευκαιρία της συζήτησής μας καλή επιτυχία στο έργο σας, καλή δύναμη.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ, να είστε καλά.

**ΕΜΜΑΝΟΥΗΛ ΚΟΝΣΟΛΑΣ:** Θέλω να μπω αμέσως στο θέμα μας για να μην καθυστερούμε λόγο της περιορισμένης χρονικής διάρκειας.

Κυρία Υπουργέ, κύριε Πρόεδρε, κυρίες και κύριοι συνάδελφοι, θα ήθελα να θυμίσω στους αγαπητούς συναδέλφους ότι η Κυβέρνηση ΣΥΡΙΖΑ - ΑΝΕΛ ήταν αυτή που, μετά τη φοροεπιδρομή στον τουρισμό εξαιτίας της καθυστέρησης της διαπραγμάτευσης του 2015, δημιούργησε προβλήματα σε ό,τι αφορά την επάρκεια της οικονομικής πολιτικής και της επιβάρυνσης που έχει φέρει στο φορολογικό κομμάτι στον τουρισμό γενικότερα. Και ξέρετε, πρέπει να ομολογήσουμε ότι δεν είναι η υπαιτιότητα του κ. Βαρουφάκη, που τελευταία ακούμε, κύριε Πρόεδρε, αλλά είναι δική σας υπαιτιότητα, κυρία Υπουργέ, γιατί, ξέρετε, απλά εσείς είστε οι βασικοί υπεύθυνοι. Η Κυβέρνηση είναι η βασική υπεύθυνη στην εξέλιξη αυτή της επιβάρυνσης του τουρισμού.

Θέλουμε με την αναφορά μας αυτή να αποτυπώσουμε τα εξής στοιχεία, για να μπορούμε να συζητήσουμε και επί της ουσίας: Η αύξηση του ΦΠΑ στη διαμονή από το 6,5% πήγε στο 13%. Την αύξηση στην εστίαση την οδηγήσατε από το 13% στο 24%. Η αύξηση στους μειωμένους συντελεστές ΦΠΑ δυστυχώς έφερε τρομερή επιβάρυνση. Η αύξηση στον ΕΝΦΙΑ στις μικρές τουριστικές επιχειρήσεις και στα τουριστικά καταλύματα οδήγησε σε αδιέξοδο τους ανθρώπους που δραστηριοποιούνται στον τουρισμό, που είναι η ραχοκοκαλιά της βιομηχανίας του τουρισμού.

Υπήρξαν, βέβαια, και επιβαρύνσεις έμμεσες, που δημιούργησαν πρόσθετα τραύματα. Ενδεικτικά να σας πω μόνο ότι η αύξηση στα καύσιμα δημιούργησε τρομερά προβλήματα στη λειτουργία των επιχειρήσεων. Ενδεικτικά καταθέτω απόσπασμα στα Πρακτικά από την εφημερίδα «ΔΗΜΟΚΡΑΤΙΑ» που καταδεικνύει αυτήν την αναφορά μου.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, ξέρετε, να μην κάνετε τον κόπο, κυρία Υπουργέ, στην απάντησή σας να μου πείτε ότι αυξήθηκαν τα έσοδα από το ΦΠΑ γιατί θα είναι ένα ολίσθημα επειδή έχουμε και εμείς τα στοιχεία αυτά. Και πρέπει να πούμε ότι αυτή ήταν θηριωδία που πράξατε με την αύξηση αυτών των συντελεστών. Γιατί το ζητούμενο είναι να δούμε ποιες είναι οι επιπτώσεις από αυτήν την φοροεπιδρομή που επιβάλλετε στον τουρισμό.

Το ερώτημά μου είναι, κυρία Υπουργέ, αξιολογήσατε αυτές τις συνέπειες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου λίγο χρόνο και από τη δευτερολογία μου.

Γιατί επιβάλατε μη ανταγωνιστικότητα στο τουριστικό προϊόν.

Σας θέτω και σας παρακαλώ να στρέψετε το βλέμμα σας στη γείτονά μας εξ Ανατολών, στην Κύπρο, προς τον Βορρά στην Κροατία και στην Ιταλία να δείτε τι συμβαίνει εκεί.

Και πρέπει να πούμε ότι τα έσοδα στον τουρισμό είναι ένας άλλος δείκτης. Δεν είναι μόνο να επαίρεστε για την αύξηση του τουριστικού ρεύματος. Τα έσοδα έχουν καταρρεύσει το 2016. Ενδεικτικά αναφέρω ότι το 2016 μειώθηκαν κατά 6,5%, και μεταφράζεται σε πάνω από 900 εκατομμύρια ευρώ η μείωση σύμφωνα με τα στοιχεία της Τράπεζας της Ελλάδος. Όπως, επίσης, κατέρρευσαν και τα έσοδα που αφορούν τις δαπάνες ανά τουρίστα στη χώρα το 2016 και από 541 το 2015 πήγαν στα 471. Και δεν φτάνει μόνο αυτό. Η δαπάνη ανά διανυκτέρευση μειώθηκε στα 68 ευρώ από τα 75 όπως, επίσης, και η μέση δαπάνη σε ό,τι αφορά την παραμονή των επισκεπτών στη χώρα. Δηλαδή για το 2016 είναι 6,9 διανυκτερεύσεις από τις 7,2 το 2015. Επίσης, να σημειώσω, κυρία Υπουργέ, ότι καταγράφεται μείωση για το 2017, σύμφωνα με τα στοιχεία της Τράπεζας της Ελλάδος.

Δεν φτάνουν όλα αυτά. Δεν αξιολογήθηκαν επίσης οι συνέπειες από το μέτρο της κατάργησης των μειωμένων συντελεστών ΦΠΑ σε ό,τι αφορά την άθροιση που έχει δημιουργήσει πλούτο στη χώρα.

Επίσης, να σας θυμίσω τι έχετε κάνει, κυρία Υπουργέ, σχετικά με την αναστολή για το 2018, που αφορά τα νησιά πλην της Καρπάθου και της Ρόδου; Έχετε πάρει κάποια απόφαση; Γιατί πρέπει να τονίσω ότι στο πλαίσιο αυτής της άμυνας που έχετε καταθέσει εδώ σε προηγούμενη ερώτηση από τον συνάδελφο κ. Κρεμαστινό σε σχέση με την επιβολή του φόρου διανυκτέρευσης, ακόμα περισσότερο θα μειωθεί η ανταγωνιστικότητα του τουριστικού ρεύματος.

Εγώ θέλω να σας παρακαλέσω, κυρία Υπουργέ, να αναστείλετε το μέτρο αυτό και να μας απαντήστε τι θα κάνετε για τα προηγούμενα μέτρα που έχετε επιβάλει και έχουν κάνει μη ανταγωνιστικό το τουριστικό μας ρεύμα.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε συνάδελφε.

Αγαπητή κυρία Υπουργέ, έχετε τον λόγο για τρία λεπτά για την πρωτολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε. Να σας ευχηθώ κι εγώ καλή επιτυχία στο έργο σας και καλή δύναμη.

Κύριε Κόνσολα, είναι αλήθεια ότι από το 2011 και μετά επιβλήθηκαν στη χώρα μας διάφορα μέτρα οικονομικής πολιτικής, με κύριο στόχο την αύξηση των εσόδων του κράτους. Δεν είναι κάτι καινούργιο αυτή τη στιγμή. Θα πρέπει κατ’ αρχάς να σημειωθεί ότι η Κυβέρνησή μας διεξήγαγε ιδιαίτερα σκληρή διαπραγμάτευση με τους θεσμούς, προκειμένου η διαμονή σε ξενοδοχεία και τουριστικά καταλύματα να μη ρυθμιστεί στο 24%, αλλά να διατηρηθεί στον χαμηλό συντελεστή ΦΠΑ 13%, ο οποίος μετατρέπεται σε 9% για τα νησιά που έως 31-12-2017 έχουν μειωμένο κατά 30% συντελεστή με στόχο τη διατήρηση της ανταγωνιστικότητας του ελληνικού τουρισμού. Έχουμε εξάλλου επανειλημμένως τονίσει ότι η νομοθέτηση του μέτρου της κατάργησης των μειωμένων κατά 30% συντελεστών του ΦΠΑ στα νησιά αποτέλεσε για την Κυβέρνηση πολιτική αναγκαιότητα και όχι επιλογή, στο πλαίσιο των απολύτως επιβεβλημένων παρεμβάσεων δημοσιονομικής προσαρμογής. Ενώ από 1-1-2017 θα επερχόταν και στα νησιά των ανατολικών συνόρων της χώρας η κατάργηση του μειωμένου συντελεστή, με τις διατάξεις του ν.4446/2016 ρυθμίστηκε η παραμονή τους στον μειωμένο κατά 30% συντελεστή μέχρι την 31-12-2017, ακριβώς λόγω της προσφυγικής κρίσης και των αρνητικών συνεπειών που έχουν υποστεί τα νησιά αυτά εξαιτίας του μεταναστευτικού ζητήματος.

Όσον αφορά τον ΕΝΦΙΑ, οποιαδήποτε μεταβολή έλαβε χώρα στους συντελεστές του, αφορά όλα τα ακίνητα, ανεξάρτητα από την ιδιότητα των ιδιοκτητών, φυσικά ή νομικά πρόσωπα, όπως επίσης και τη λειτουργία τους, και κρίθηκε επιβεβλημένη λόγω της μεταβολής των αντικειμενικών αξιών σε διάφορες περιοχές, κατ’ εφαρμογή αποφάσεων του Συμβουλίου της Επικρατείας. Παρ’ όλα αυτά, από στοιχεία της τέως Γενικής Γραμματείας Δημοσίων Εσόδων και νυν Ανεξάρτητης Αρχής Δημοσίων Εσόδων προκύπτει ότι ο ΕΝΦΙΑ στα φυσικά πρόσωπα μειώθηκε σημαντικά και το ποσοστό που μειώθηκε και παρέμεινε σταθερός είναι 91,88% των περιπτώσεων, παρ’ όλη την εφαρμογή των διατάξεων του Σ.τ.Ε. που ήμασταν υποχρεωμένοι να κάνουμε.

Επίσης, θα πρέπει να υπενθυμίσω ότι ο νομοθέτης αντιμετωπίζει με ευνοϊκότερο τρόπο τα ακίνητα των νομικών προσώπων, όπως τα ξενοδοχεία που ιδιοχρησιμοποιούνται για την παραγωγή ή την άσκηση κάθε είδους επιχειρηματικής δραστηριότητας, ανεξαρτήτως αντικειμένου εργασιών, για λόγους μη διακριτικής μεταχείρισης, έτσι ώστε ο συμπληρωματικός φόρος να υπολογίζεται με συντελεστή ένα τοις χιλίοις έναντι των υπολοίπων ακινήτων, τα οποία φορολογούνται με αντίστοιχο συντελεστή πεντέμισι τοις χιλίοις, ενώ για τα φυσικά πρόσωπα υπάρχει αφορολόγητο όριο.

Θα ήθελα να προσθέσω σε αυτό το σημείο ότι το Υπουργείο Οικονομικών προωθεί νομοθετική ρύθμιση σχετικά με την απαλλαγή από τον ΕΝΦΙΑ για τα έτη 2017 και 2018 κτισμάτων μετά του αναλογούντος σε αυτά οικοπέδου, τα οποία βρίσκονται εντός των ορίων των δημοτικών ενοτήτων του Δήμου Λέσβου και έχουν αποδεδειγμένα υποστεί ζημιές από τον σεισμό της 12ης Ιουνίου του 2017 και το σχετικό νομοσχέδιο είναι υπό κατάθεση στη Βουλή. Το αναφέρω απλώς ενημερωτικά.

Όσον αφορά την επιβολή του φόρου διαμονής, με τον οποίον ασχοληθήκατε τον περισσότερο χρόνο της ομιλίας σας, αυτός επιβλήθηκε από τον ν.4389/2016 με εφαρμογή από 1-1-2018 σε ξενοδοχεία, ενοικιαζόμενα δωμάτια και διαμερίσματα. Πρόκειται για ένα πάγιο ποσό ανά ημέρα και ανά δωμάτιο, μειωμένο κατά το ήμισυ σε περίπτωση διημέρευσης, και το ύψος του καθορίζεται ανάλογα με τις παροχές και τον βαθμό πολυτέλειας του καταλύματος, δηλαδή τα αστέρια των ξενοδοχείων. Θα σημειώσω εδώ ότι σε κάθε περίπτωση, το Υπουργείο Οικονομικών παρακολουθεί την αποτελεσματικότητα της ασκούμενης φορολογικής πολιτικής και αξιολογεί τα αποτελέσματα των ληφθέντων μέτρων. Για παράδειγμα, με το άρθρο 72 του ν.4472/2017 απλοποιήθηκε ο τρόπος επιβολής του φόρου διαμονής στα ενοικιαζόμενα δωμάτια, αφού το ύψος αυτού πλέον δεν συναρτάται με την κατηγοριοποίηση των ενοικιαζόμενων δωματίων με βάση τα κλειδιά, αλλά θεσπίζεται μια ενιαία επιβάρυνση για όλα τα ενοικιαζόμενα δωμάτια και συγκεκριμένα είναι 0,5 ευρώ ημερησίως.

Τέλος, με δεδομένους τους δημοσιονομικούς περιορισμούς της ελληνικής οικονομίας, εφόσον κριθεί αναγκαίο και εφικτό, θα προβούμε σε περαιτέρω απαραίτητες νομοθετικές ρυθμίσεις με γνώμονα την κοινωνική δικαιοσύνη και τη βιώσιμη ανάπτυξη.

Καταθέτω στα Πρακτικά τα απαντητικά έγγραφα των Υπηρεσιών του Υπουργείου Οικονομικών και της Ανεξάρτητης Αρχής Δημοσίων Εσόδων.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Κυρία Υπουργέ, σας ευχαριστούμε πολύ.

Αγαπητέ, κύριε Κόνσολα, έχετε υπόλοιπο ένα λεπτό με μια μικρή ανοχή, γιατί είναι σοβαρό το θέμα.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Πρόεδρε, εδώ γίναμε όλοι μάρτυρες μιας κυνικής ομολογίας της κυρίας Υπουργού, ότι χαρακτηρίζει πετυχημένη δημοσιονομικά την εφαρμογή ενός νόμου σχετικού με την κατάργηση του μειωμένου συντελεστή ΦΠΑ στα νησιά. Αυτό είναι εντελώς παράλογο και δεν περίμενα να το ακούσω από εσάς, κυρία Παπανάτσιου.

Να σας πω κάτι; Ομολογείτε, επίσης, ότι έχει επιβαρυνθεί, εξαιτίας των προσφυγικών ροών, συνολικά το τουριστικό ρεύμα στα νησιά. Θα μας απαντήσετε αν θα παραταθεί αυτό το μέτρο των μειωμένων συντελεστών μετά την 1-1-2018; Δεν μας απαντήσατε.

Επίσης, μας είπατε -μια ανεδαφική προσέγγιση- ότι αξιολογείτε και παρακολουθείτε την εφαρμογή του μέτρο, σε σχέση με το τέλος διανυκτέρευσης που ακόμα δεν έχει εφαρμοστεί. Τα άλλα, που έχουμε συζητήσει, θα τα αξιολογήσετε;

Επιτρέψτε μου σας πω το εξής, επειδή εμμείνατε ξανά στον φόρο διαμονής: Κυρία Παπανάτσιου, κυρία Υπουργέ, έχετε, ως Κυβέρνηση, αξιολογήσει ποιος είναι ο φόρος διαμονής στις ανταγωνίστριες χώρες, στην Ιταλία, στην Κροατία, στην Κύπρο; Δεν είναι ένας οριζόντιος φόρος. Είναι ένας ειδικός φόρος, που έχει ανταποδοτικά οφέλη. εσείς, όχι μόνο ανταποδοτικό όφελος δεν έχετε, αλλά επιβαρύνετε συνολικά τη χώρα, το τουριστικό προϊόν, τους ανθρώπους του τουρισμού. Είναι περισσότερη επιβάρυνση, που παρά την καλή τους θέληση να απορροφήσουν πολλούς από αυτούς τους φόρους, δεν θα μπορέσουν να είναι ανταγωνιστικοί εις το διηνεκές. Το ίδιο συμβαίνει και στην Ισπανία και σε άλλες χώρες.

Επιτρέψτε μου, κλείνοντας αυτή την αναφορά, να σας πω μόνο ότι μελέτες από το Ινστιτούτο Οικονομικών και Φορολογικών Μελετών, αλλά και από ελεγκτικές εταιρίες, που εποπτεύουν τους οργανισμούς, αλλά και τις εταιρίες του τουρισμού, έχουν καταγράψει ότι οι έμμεσοι και οι άμεσοι φόροι ξεπερνούν το 76%.

Ξέρετε, τι σημαίνει αυτό, κυρία Υπουργέ; Να σας πω. Φόρος εισοδήματος 29%. Προκαταβολή φόρου 29%. Φόρος μερίσματος 6,3%. Ασφαλιστικές εισφορές 12%. Ξέρετε, όπου υπάρχουν και φυσικά πρόσωπα, έχει επιπλέον φορολογία, με την εισφορά αλληλεγγύης, που την διατηρήσατε, ενώ λέγατε ότι θα την καταργήσετε, και αντιθέτως την αυξήσατε, τη μονιμοποιήσατε. Επίσης, με τον τρόπο υπολογισμού, ανάλογα με το ύψος του εισοδήματος, ο συντελεστής φτάνει μέχρι και το 10%.

Είναι υπέρογκες και παράλογες αυτές οι απαιτήσεις της πολιτείας από τους ανθρώπους, που αυτή τη στιγμή, κυρία Υπουργέ, κρατούν την οικονομία και τη χώρα όρθια. Είναι οι άνθρωποι του τουρισμού. Ξέρετε, δεν μειώσατε τους συντελεστές, όπως έπραξε η προηγούμενη κυβέρνηση, γιατί η προηγούμενη κυβέρνηση Σαμαρά, δεν τόλμησε να καταργήσει ούτε τους συντελεστές ΦΠΑ στα νησιά, αλλά μείωσε και τον φόρο εστίασης, με τα αποτελέσματα που γνωρίζετε και εσείς.

Δυστυχώς, θα οδηγήσετε τους επισκέπτες από το εξωτερικό να επιλέγουν άλλη χώρα και να δαπανούν λιγότερα όσοι έρθουν από εδώ και πέρα στη χώρα.

**ΠΡΟΕΔΡΕΥΩΝ (Δημήτριος Καμμένος):** Ολοκληρώστε, κύριε συνάδελφε.

**ΕΜΜΑΝΟΥΗΛ ΚΟΝΣΟΛΑΣ:** Ολοκληρώνω, κύριε Πρόεδρε.

Να σας παρακαλέσω, κυρία Υπουργέ, να δεσμευτείτε εδώ για το τι θα συμβεί με το προσφυγικό και την παράταση από την 1η Ιανουαρίου και να σας παρακαλέσω, επίσης, να αναθεωρήσετε τα μέτρα, που έχουν επιβαρύνει συνολικά τον τουρισμό και την τουριστική πολιτική, που πρέπει να χαράξουμε, μια πολιτική δεκαετίας, που ξεπερνά τα όρια της όποιας κυβέρνησης, της δικής σας Κυβέρνησης, γιατί τα μέτρα που φέρατε φέρουν την υπογραφή ΣΥΡΙΖΑ-ΑΝΕΛ.

**ΠΡΟΕΔΡΕΥΩΝ (Δημήτριος Καμμένος):** Αγαπητή κυρία Υπουργέ, έχετε τον λόγο για τη δευτερολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ακριβώς τα μέτρα που φέραμε και τα αποτελέσματα που φέραμε φέρουν την υπογραφή ΣΥΡΙΖΑ-ΑΝΕΛ. Δεν θα αμφισβητήσω καθόλου αυτό το στοιχείο, κύριε Κόνσολα.

Στόχος της Κυβέρνησης είναι, μέσα από την ανάπτυξη και την επίτευξη των δημοσιονομικών στόχων, να επιτευχθεί η σταδιακή ελάφρυνση και του τουριστικού κλάδου από τα συσσωρευμένα οικονομικά βάρη και τις δεσμεύσεις, που δημιούργησαν οι επαχθείς πολιτικές και τα λάθη του παρελθόντος, που εσείς και οι υπόλοιπες κυβερνήσεις έχετε φέρει μέχρι τώρα.

Θα πρέπει να σας πληροφορήσω ότι το τέλος διαμονής ισχύει και εφαρμόζεται σε πολλές χώρες και δημοφιλείς τουριστικούς προορισμούς στην Ευρώπη. Επίσης, θα πρέπει να λάβουμε υπόψη μας ότι η εφαρμογή του μέτρου θα ισχύσει από την 1-1-2018, επομένως από την επόμενη τουριστική περίοδο. Ως εκ τούτου, τα δημοσιονομικά αποτελέσματα και οι τυχόν επιπτώσεις του μέτρου θα φανούν στο τέλος του επόμενου έτους και η τυχόν αναπροσαρμογή της νομοθεσίας θα συζητηθεί με βάση τα αποτελέσματα αυτά.

Όπως μας πληροφόρησαν οι αρμόδιοι φορείς, τα στοιχεία που δημοσιεύτηκαν από την Τράπεζα της Ελλάδος για το 2016 παρουσίασαν για πρώτη φορά μεγάλες αποκλίσεις, σε σχέση με τα αποτελέσματα άλλων ευρωπαϊκών στατιστικών αρχών, αλλά και με τα στοιχεία, που είχε στη διάθεσή του το Υπουργείο Τουρισμού από τον ΕΟΤ, τους διεθνείς οργανισμούς κ.λπ. και οι αποκλίσεις αυτές οδήγησαν σε αμφισβήτηση των αποτελεσμάτων από τον Παγκόσμιο Οργανισμό Τουρισμού και την ΕΛΣΤΑΤ, η οποία μάλιστα, ζήτησε και σχετικές διευκρινίσεις για τη μεθοδολογία, που ακολουθεί η Τράπεζα της Ελλάδος.

Μετά την παροχή και των συγκεκριμένων διευκρινίσεων, όλα τα στοιχεία θα συνεκτιμηθούν, με στόχο την άσκηση της βέλτιστης πολιτικής.

Όσον αφορά τις συνέπειες της φορολόγησης στον ελληνικό τουρισμό, που τις κάνατε τόσο πολύ σημαντικές και τόσο πολύ διογκωμένες, εμείς εμπιστευόμαστε τα στοιχεία, που μας παρέχει το Υπουργείο Τουρισμού, σύμφωνα με το οποίο, το 2016 έκλεισε με ιστορικό ρεκόρ 28 εκατομμυρίων διεθνών αφίξεων και το 2017 έχει ξεκινήσει θεαματικά και στοχεύει να ξεπεράσει τα 30 εκατομμύρια τουρίστες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τριάντα δύο εκατομμύρια.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τριάντα δύο, που λέει και ο κ. Πολάκης, ο οποίος έχει καλύτερες πληροφορίες από την Κρήτη, απ’ ό,τι φαίνεται.

Οι ρυθμοί ανάπτυξης του ελληνικού τουρισμού είναι πάνω από 7% και διπλάσιοι του παγκόσμιου μέσου όρου. Οι παρακρατήσεις για τη φετινή περίοδο παρουσίασαν αύξηση κατά 15% έως 70% από όλες τις ξένες αγορές και προβλέπεται πρωτόγνωρη άνοδος αφίξεων, διανυκτερεύσεων, πληροτήτων και τουριστικών εσόδων, όπως επιβεβαιώνεται και από όλους τους επαγγελματίες του κλάδου.

Στο τέλος, πιστεύω ότι οι αριθμοί θα έρθουν να σας διαψεύσουν, όσον αφορά το κομμάτι του ελληνικού τουρισμού.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ, κυρία Υπουργέ.

Σημαντικό σε ό,τι συζητάμε είναι η φορολογική συνείδηση, η φοροαποφυγή και η φοροδιαφυγή και η εγκατάσταση των pos, που έκανε η δική μας η Κυβέρνηση, οπότε πιστεύω να αποφεύγουμε συναλλαγές, οι οποίες είναι εκτός συστήματος, για να μπορούμε να φορολογούμε όλες τις συναλλαγές.

Προχωρούμε στην επόμενη επίκαιρη ερώτηση, στην οποία θα απαντήσει ο αξιότιμος Υπουργός Υγείας ο κ. Ανδρέας Ξανθός.

Είναι η πρώτη με αριθμό 1188/10-7-2017 επίκαιρη ερώτηση δεύτερου κύκλου του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Υγείας σχετικά με τις επείγουσες ανάγκες στελέχωσης των Κέντρων Υγείας Πάργας και Καναλακίου του Νομού Πρέβεζας, καθώς και δημιουργία Τομέα ΕΚΑΒ Πάργας-Καναλακίου.

Ο κ. Μπάρκας έχει τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, και από αυτό το Βήμα θέλω να τονίσω ότι την τελευταία διετία, η ηγεσία του Υπουργείου Υγείας έχει τονώσει την καρδιά του συστήματος υγείας στο Νομό Πρέβεζας, που είναι το νοσοκομείο. Η συστηματική προσπάθεια του Υπουργείου Υγείας για τη στήριξη και την αναβάθμιση του δημοσίου συστήματος υγείας του Νομού Πρέβεζας έχει φέρει πάρα πολύ σημαντικά αποτελέσματα, καθώς η ενίσχυση του Γενικού Νομαρχιακού Νοσοκομείου Πρέβεζας σε προσωπικό, ιατρικό, νοσηλευτικό και διοικητικό, έχει ξεπεράσει τις αναμενόμενες προβλέψεις, είναι πάρα πολύ σημαντικές και βελτίωσαν το επίπεδο των παρεχόμενων δημόσιων και δωρεάν υπηρεσιών υγείας για όλους τους πολίτες του Νομού Πρέβεζας, αλλά και της ευρύτερης περιοχής.

Ωστόσο, κύριε Υπουργέ, σημαντικές ελλείψεις στα κέντρα υγείας, κυρίως σε ιατρικό προσωπικό παρουσιάζονται στον Νομό της Πρέβεζας. Η εικόνα των κέντρων υγείας του Νομού Πρέβεζας δεν είναι αυτή που αντιστοιχεί στις ανάγκες των πολιτών του νομού. Ειδικότερα τα δύο Κέντρα Υγείας, Πάργας και Καναλακίου, αντιμετωπίζουν οξύτατα προβλήματα στελέχωσης σε ιατρικό κυρίως προσωπικό, όπως είπα και πριν, με συνέπεια να μην είναι εφικτή η καθημερινή και ασφαλής εφημέρευσή τους σε εικοσιτετράωρη βάση. Δυστυχώς, τα κέντρα υγείας εφημερεύουν δεκαπέντε μέρες τον μήνα εναλλάξ το ένα με το άλλο.

Σ’ αυτό το πλαίσιο, ένα από τα πάγια αιτήματα της τοπικής κοινωνίας είναι η δημιουργία Τομέα ΕΚΑΒ στην εν λόγω περιοχή, λόγω της γεωγραφικής, συγκοινωνιακής και τουριστικής ιδιαιτερότητας του Δήμου Πάργας. Σημειώνεται ότι ο Δήμος Πάργας αποτελεί τον δυναμικότερο τουριστικό προορισμό της Ηπείρου και τον δεύτερο δυναμικότερο προορισμό –αναλογικά- της χώρας.

Ήδη, η διοίκηση του ΕΚΑΒ της 7ηςπεριφέρειας έχει αποφασίσει την δημιουργία Τομέα ΕΚΑΒ Πάργας-Καναλακίου στη θέση Μεσοπόταμος. Είναι η ενδιάμεση θέση, μεταξύ των δύο πρωτευουσών των δύο Νομών της Πρέβεζας και της Θεσπρωτίας. Είναι το ενδιάμεσο αυτής της διαδρομής, για την αναβάθμιση της επείγουσας προνοσοκομειακής φροντίδας του τομέα ευθύνης της. Ενώ ο Δήμος Πάργας έχει αποφασίσει τη δωρεάν παραχώρηση του ακινήτου του Κοινοτικού Γραφείου της τοπικής κοινότητας Μεσοποτάμου για την εγκατάσταση του ΕΚΑΒ του εν λόγω τομέα.

Μετά τα παραπάνω, ερωτάσθε, κύριε Υπουργέ: Πρώτον, σε ποιες ενέργειες θα προβεί το Υπουργείο, προκειμένου τα δυο Κέντρα Υγείας Πάργας και Καναλακίου να εφημερεύουν καθημερινά, σε εικοσιτετράωρη βάση και να παρέχουν ποιοτικές υπηρεσίες υγείας στους πολίτες και στους επισκέπτες του Δήμου Πάργας;

Δεύτερον, ποιο είναι το χρονοδιάγραμμα του Υπουργείου για την υλοποίηση του τομέα ΕΚΑΒ;

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο για τρία λεπτά, για να πρωτολογήσετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, σωστά, νομίζω, επισημάνατε το γεγονός ότι την προηγούμενη διετία έγινε μια πολύ συστηματική προσπάθεια να καλυφθούν οι πιο επείγουσες ανάγκες, κατ’ αρχάς, των δημόσιων νοσοκομείων της χώρας, να αποτρέψουμε τη λειτουργική κατάρρευση του όλου συστήματος και θεωρώ ότι πλέον, αυτό έχει επιτευχθεί και ήδη αναγνωρίζεται και από το προσωπικό του συστήματος υγείας, αλλά κυρίως από τους πολίτες, ότι δηλαδή σιγά-σιγά υπάρχει μια σταθεροποιημένη και διαρκώς βελτιούμενη λειτουργία των δημόσιων νοσοκομείων.

Αυτό ακριβώς συνέβη και στη δική σας περιοχή. Σε μεγάλο βαθμό, ο βασικός λόγος, που υπάρχει μια παρατεινόμενη δυσκολία να μπουν αυτά τα δύο κέντρα υγείας σε εικοσιτετράωρη καθημερινή εφημερία οφείλεται κυρίως στο γεγονός ότι ένα μέρος από το ιατρικό προσωπικό τους, το οποίο είναι ούτως ή άλλως πολύ ελλιπές, καλύπτει ανάγκες εφημερίας του νοσοκομείου, και στο τμήμα επειγόντων περιστατικών και στην παθολογική κλινική.

Όντως, είναι υποστελεχωμένα αυτά τα δυο κέντρα υγείας από την άποψη του ιατρικού δυναμικού. Υπάρχουν κενά ακόμα και αγροτικά ιατρεία, όπου δυστυχώς, παρά τις προσπάθειες που έχουμε κάνει και παρά το ότι έχουμε δώσει επιπλέον οικονομικά κίνητρα σε πάρα πολλά περιφερειακά ιατρεία στη χώρα, αυτή είναι μια πραγματική δυσκολία, που έχουμε ως σύστημα υγείας. Δεν καλύπτονται δηλαδή όλες οι ανάγκες και δεν μπορούν να αντιμετωπιστούν τα προβλήματα που υπάρχουν, ιδιαίτερα στις νησιωτικές και δυσπρόσιτες περιοχές. Σε μεγάλο βαθμό, αυτό οφείλεται και στο μεγάλο ρεύμα της επιστημονικής μετανάστευσης των τελευταίων χρόνων, που έχει αποστερήσει τη χώρα μας από γιατρούς, ειδικά νέους γιατρούς.

Τι κάνουμε αυτή την περίοδο; Πρώτον, διασφαλίζουμε ότι η εναλλάξ εφημερία λειτουργεί και στο Κέντρο Υγείας Πάργας καλύπτονται είκοσι δύο μέρες το μήνα κυρίως με μετακινήσεις από γειτονικές δομές του συστήματος υγείας. Άρα, η υγειονομική περιφέρεια έχει διασφαλίσει ότι ειδικά σ’ αυτήν την περιοχή, που όντως την καλοκαιρινή περίοδο δέχεται πολύ μεγάλο όγκο επισκεπτών και άρα αυξάνεται και η ζήτηση υπηρεσιών υγείας, μετακινούνται από το ΠΕΔΥ Ιωαννίνων, το Κέντρο Υγείας Μαργαριτίου και το Κέντρο Υγείας Θεσπρωτικού γιατροί οι οποίοι εκ περιτροπής συμβάλλουν στην εικοσιτετράωρη εφημερία του κέντρου υγείας είκοσι δύο μέρες το μήνα, καλύπτοντας κατ’ αρχάς όλα τα τριήμερα, όπου υπάρχει το peak της τουριστικής κίνησης, αλλά και κάποιες από τις υπόλοιπες μέρες. Αντίστοιχα, γίνεται και στο Κέντρο Υγείας Καναλακίου, όπου και αυτό καλύπτει κατά προτεραιότητα τα τριήμερα και κάποιες μέρες της εβδομάδας.

Η προσπάθεια, λοιπόν, που θα κάνουμε το επόμενο διάστημα -θα το συζητήσουμε αυτό, έχουμε ζητήσει και μια σχετική εισήγηση από την 6η υγειονομική περιφέρεια- είναι να δούμε εάν υπάρχει η δυνατότητα κάποια από τα περιφερειακά ιατρεία που ανήκουν σ’ αυτά τα δύο κέντρα υγείας να τα εντάξουμε στο καθεστώς των αγόνων, έτσι ώστε να αυξηθεί η πιθανότητα τα καλυφθούν παίρνοντας το επίδομα των 400 ευρώ, το οποίο είναι πάρα πολύ σημαντικό οικονομικό κίνητρο.

Ξέρετε βέβαια ότι ήδη θεσμοθετήσαμε, δημιουργήσαμε δυο επιπλέον περιφερειακά ιατρεία σ’ αυτά τα κέντρα υγείας το προηγούμενο διάστημα, τα οποία δυστυχώς στις προκηρύξεις που έγιναν δεν καλύφθηκαν.

Αυτό όσον αφορά την κάλυψη των άμεσων αναγκών. Εδώ πρέπει να πω ότι ετοιμάζεται μια δέσμη προσλήψεων μονίμων γιατρών του ΕΣΥ, τετρακοσίων ατόμων για όλη τη χώρα, που θα στελεχώσουν τις σημερινές δομές πρωτοβάθμιας φροντίδας υγείας, πέραν αυτών των καινούργιων δομών, που θα αναπτυχθούν μέσω του νέου μοντέλου πρωτοβάθμιας φροντίδας. Αυτές, λοιπόν, οι τετρακόσιες θέσεις μονίμων γιατρών ΕΣΥ θα κατανεμηθούν στα κέντρα υγείας αγροτικού τύπου, όπως αυτά, και στις μονάδες υγείας του ΠΕΔΥ, με μια προτεραιοποίηση με βάση τις ανάγκες, το ποσοστό κάλυψης κενών θέσεων, τις ειδικότητες που έχουμε ανάγκη κλπ..

Νομίζω, λοιπόν, ότι σε αυτόν τον σχεδιασμό θα κοιτάξουμε να υπάρξει μια σημαντική ενίσχυση, που να καλύψει προοπτικά και σε μόνιμη βάση -αυτό είναι το σημαντικό- τις ανάγκες της περιοχής. Επίσης…

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, εάν θέλετε, θα τα πείτε στη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι, θα πω μια κουβέντα για το ΕΚΑΒ και τα υπόλοιπα θα τα πω στη δευτερολογία.

Για το ΕΚΑΒ τώρα, αυτό το οποίο έχουμε κάνει επίσης είναι το εξής. Όντως υπάρχει αυτή η απόφαση του διοικητικού συμβουλίου του ΕΚΑΒ. Για να υλοποιηθεί προφανώς αυτή η απόφαση, χρειάζονται ορισμένες μίνιμουμ προϋποθέσεις, όχι τόσο κτηριακών εγκαταστάσεων, αλλά κυρίως στελέχωσης με μόνιμο προσωπικό, με διασώστες κλπ., διότι ξέρετε ότι τα στάνταρντς στελέχωσης των ασθενοφόρων του ΕΚΑΒ είναι αυξημένα.

Αυτό το οποίο, επίσης, κάνουμε αυτή την περίοδο είναι, μέσα από μια πρόσκληση ενδιαφέροντος που έχει κάνει ο τομέας του ΕΚΑΒ Ηπείρου, να διασφαλίσουμε ότι έχει ενισχυθεί με δύο άτομα ένα ασθενοφόρο που είναι σταθμευμένο στο Κέντρο Υγείας Πάργας και καλύπτει τις ώρες αιχμής μέχρι αργά το απόγευμα, άρα τις ώρες της μεγάλης, ας πούμε, ζήτησης ενδεχομένως υπηρεσιών επείγουσας προνοσοκομειακής φροντίδας. Αυτό είναι το ένα. Επίσης, τα Σαββατοκύριακα ενισχύεται με άλλα δύο άτομα, που έρχονται από τον τομέα ΕΚΑΒ Ιωαννίνων. Αυτό είναι για τις άμεσες ανάγκες, για να καλύψουμε τις πιο πιεστικές ανάγκες αυτής της περιόδου.

Εδώ, επίσης, υπάρχει το θέμα που έχει συζητηθεί στον συνολικό σχεδιασμό που γίνεται για όλη την Ελλάδα, για να αναπτύξουμε μια επιπλέον βάση αεροδιακομιδών στο Άκτιο. Μέχρι τώρα υπήρχαν δύο βάσεις αεροδιακομιδών: μία στην Ελευσίνα και μία στη Ρόδο. Προστέθηκε μία στη Σύρο. Την επόμενη περίοδο προετοιμάζουμε να αναπτυχθεί στο βορειοανατολικό Αιγαίο, στη Μυτιλήνη, και συζητάμε και για το Άκτιο. Αυτό ενισχύει την επιχειρησιακή ικανότητα του ΕΚΑΒ να ανταποκρίνεται γρήγορα, ιδιαίτερα στην ανάγκη διακομιδής σοβαρών περιστατικών.

Όμως, νομίζω ότι αυτό το οποίο όλοι καταλαβαίνετε πως έχει πολύ σημασία είναι κατ’ αρχάς το Νοσοκομείο της Πρέβεζας να είναι λειτουργικό, ώστε να μπορεί να αντιμετωπίσει τα σοβαρά περιστατικά, τα οποία ούτως ή άλλως θα διακομιστούν από τα κέντρα υγείας εκεί και δεν μπορούν να διακομιστούν σε μεγάλο βαθμό σε πρωτοβάθμιο επίπεδο.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κύριε Μπάρκα, παρακαλώ, έχετε τον λόγο για τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, είναι αποδεκτό από όλους, ακόμα και από τους σκληρούς βασικούς αντιπάλους αυτής της Κυβέρνησης -και μιλάω για τους αντιπάλους της Κυβέρνησης σε τοπικό επίπεδο, αυτούς οι οποίοι διαφωνούν με τη στρατηγική της Κυβέρνησης σε τοπικό επίπεδο, στον Νομό της Πρέβεζας- ότι το νοσοκομείο της Πρέβεζας πλέον, εν σχέση με την εικόνα που παραλάβαμε -και μιλάω για τον Δεκέμβρη του 2014, για τον Ιανουάριο του 2015- το νοσοκομείο της Πρέβεζας πλέον είναι ένα νοσοκομείο το οποίο έχει όλες τις βασικές λειτουργίες, όλες τις βασικές ειδικότητες των γιατρών, ώστε να μπορέσει να αντιμετωπίσει τα περιστατικά. Έρχονται οι γιατροί, δουλεύουν σχεδόν όλες οι κλινικές πλήρως, όσον αφορά το ιατρικό προσωπικό. Άρα, η καρδιά το δημοσίου συστήματος υγείας στον νομό είναι αποδεκτό από όλους, ακόμα κι από τους αντιπάλους, ότι λειτουργεί καλά.

Οφείλουμε είναι να πούμε ότι το γεγονός ότι δεν λειτουργούσε καλά ήταν ένα πολιτικό σχέδιο, που εσείς παρουσιάσατε, από τις προηγούμενες κυβερνήσεις, το οποίο εμείς ανατρέψαμε σε όλη του την έκταση.

Οφείλω, όμως, κύριε Υπουργέ, να πω ότι η λειτουργία των κέντρων υγείας, ιδιαίτερα σε μια περιοχή άκρως τουριστική, όπως είναι η Πάργα, είναι κάτι που θα πρέπει οπωσδήποτε να μας απασχολήσει. Οι εναλλάξ εφημερίες των γιατρών και των κέντρων υγείας δεν ξεκίνησαν τώρα, κύριε Υπουργέ, έχουν καιρό.

Όντως τους καλοκαιρινούς μήνες προσπαθεί η ηγεσία του Υπουργείου και το Υπουργείο σε συνεργασία και με τους φορείς του νομού να καλύψουν τις ανάγκες, διότι τότε γίνεται πληθυσμιακή υπερδιόγκωση.

Αυτή τη στιγμή, υπολογίζεται ότι η Πάργα έχει γύρω στους τριάντα πέντε χιλιάδες επισκέπτες. Χρειάζεται νοσοκομείο. Το Κέντρο Υγείας Καναλακίου καλύπτει ανάγκες και του Νομού Ιωαννίνων. Και το Καναλάκι έχει τουρίστες να καλύψει.

Άρα, νομίζω ότι είναι πάρα πολύ σημαντική αυτή σας η τοποθέτηση για τον διαγωνισμό των τετρακοσίων μόνιμων γιατρών, προκειμένου να καλυφθούν ανάγκες τέτοιου είδους κέντρων υγείας ανά την Ελλάδα.

Κύριε Υπουργέ, οφείλω να τονίσω και το εξής: Δυστυχώς, οι τελευταίες προσλήψεις στα κέντρα υγείας έγιναν, αν δεν απατώμαι, το 2010. Και αυτές οι προσλήψεις έγιναν με τέτοιες πελατειακές λογικές, με αποτέλεσμα να υπάρχει υπερδιόγκωση γιατρών σε κάποια κέντρα υγείας, ενώ σε διπλανά κέντρα υγείας, σε απόσταση δεκαπέντε-είκοσι χιλιομέτρων, παρατηρείται η εικόνα να μην υπάρχει ιατρικό προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτά τα πράγματα νομίζω ότι θα πρέπει να είναι ένα βήμα και μια σκέψη –αν θέλετε- για την ηγεσία του Υπουργείου, ώστε να «σπάσουν» τέτοιου είδους αντιλήψεις. Και είμαι βέβαιος ότι είναι στο μυαλό, στη σκέψη σας και στη λειτουργία σας –το έχετε αποδείξει άλλωστε- ότι είναι σε διαδικασία να «σπάσουν».

Όσον αφορά το ΕΚΑΒ, βεβαίως τώρα καλύπτουν την παραλιακή διαδρομή. Υπάρχει ΕΚΑΒ το οποίο καλύπτει, όπως σωστά λέτε, τυχόν ατυχήματα τώρα. Η ηγεσία του ΕΚΑΒ στα Γιάννενα έβγαλε ένα τέτοιο ασθενοφόρο. Δεν ξέρω αν είναι αυτό που είπατε εσείς, αυτό που σταθμεύει στο Κέντρο Υγείας Πάργας. Δεν ξέρω εάν λέμε για το ίδιο.

Θεωρώ όμως ότι αυτή η απόφαση του Υπουργείου είναι θετική. Διότι το Υπουργείο έχει πάρει πρώτα την απόφαση να φτιαχτεί τομέας ΕΚΑΒ στη θέση Μεσοπόταμος. Θετική είναι και η τοποθέτηση του Δήμου Πάργας, του δημοτικού συμβουλίου, που παραχωρεί κτήριο για να καλύψει τις ανάγκες αυτές. Θεωρώ ότι θα πρέπει να επισπεύσουμε αυτήν τη διαδικασία. Άλλωστε, υπάρχει κόσμος ο οποίος πληροί τις προϋποθέσεις στο ΕΚΑΒ, έτσι ώστε να μπορέσει να έρθει στην περιοχή.

Θέλω, κύριε Υπουργέ, να ολοκληρώσω με το εξής: Είναι γεγονός ότι όντως έχετε εντάξει την περιοχή του Νομού Πρέβεζας, ώστε να θεωρείται άγονη περιοχή, άγονος νομός. Άρα, οι επικουρικοί ιατροί μένουν τρία χρόνια. Επίσης, επί της δικής σας ηγεσίας είχαν ανοίξει θέσεις επικουρικών γιατρών, παθολόγων για τα κέντρα υγείας. Δυστυχώς, δεν ήρθε κανείς. Κανείς δεν δέχθηκε να πάρει τη θέση αυτή. Αναφέρομαι στα Κέντρα Υγείας Πάργας και Καναλακίου. Είναι επιπλέον γεγονός ότι δύο αγροτικά ιατρεία θεωρούνται άγονα. Άρα, παίρνουμε τα επιπλέον τετρακόσια ευρώ, όπως λέει ο νόμος.

Επίσης, κύριε Υπουργέ, το δημοτικό συμβούλιο Πάργας παραχωρεί και χώρο…

**ΠΡΟΕΔΡΕΥΩΝ (Δημήτριος Καμμένος):** Αγαπητέ συνάδελφε, παρακαλώ να συντομεύσουμε, γιατί έχουμε ξεπεράσει κατά πολύ τον χρόνο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, είστε πολύ αυστηρός για πρώτη φορά που σας βλέπω στην Έδρα.

Ο Δήμος Πάργας καλύπτει και τις ανάγκες τυχόν γιατρών που θα έρθουν στον δήμο, δίνοντάς τους σπίτι.

Νομίζω ότι όλα αυτά συνάδουν στο να βοηθηθεί η περιοχή. Εγώ στέκομαι στη δική σας δέσμευση ότι οι επόμενες τετρακόσιες προσλήψεις γιατρών θα είναι σε περιοχές, όπως είναι αυτά τα δύο κέντρα υγείας.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Μπάρκα.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Όντως, εμείς αναγνωρίζουμε ότι η παρέμβαση ενίσχυσης των δομών πρωτοβάθμιας φροντίδας πήγε λίγο πίσω, διότι προτεραιότητα την προηγούμενη διετία ήταν να στηρίξουμε καταρχήν τα δημόσια νοσοκομεία, που εκεί υπήρχε η μεγάλη συσσώρευση. Ξέρετε πολύ καλά ότι είχε αποδιοργανωθεί το Σύστημα Πρωτοβάθμιας Φροντίδας, ιδιαίτερα από τα αστικά κέντρα. Άρα, η πιεστική ανάγκη ήταν αυτή. Γι’ αυτό και στα νοσοκομεία συσσωρευόταν ο μεγάλος όγκος των περιστατικών, ιδιαίτερα στην εφημερία. Αυτό σε μεγάλο βαθμό έχει επιτευχθεί, αλλού καλύτερα, αλλού λιγότερο.

Φέτος, κάνουμε μια συστηματική προσπάθεια να δώσουμε προτεραιότητα και στήριξη και στην πρωτοβάθμια φροντίδα στηρίζοντας τις σημερινές δομές, αναβαθμίζοντας τα εργαστήριά τους, βοηθώντας να καλύψουμε περισσότερες ανάγκες των πολιτών, ενισχύοντας τη λειτουργία τους και την εικοσιτετράωρη λειτουργία τους, όπου είναι επιβεβλημένο και απαραίτητο, αλλά προωθώντας ταυτόχρονα και ένα νέο σχέδιο –το οποίο ελπίζω ότι θα έχουμε την ευκαιρία να το συζητήσουμε το αμέσως επόμενο διάστημα- με τις νέες τοπικές μονάδες υγείας.

Άρα, η κατεύθυνση είναι αυτή. Όμως, αγαπητέ συνάδελφε, να ξέρετε ότι το Υπουργείο δεν έχει κάποια δεξαμενή γιατρών τους οποίους μπορεί να διαθέσει κατά βούληση. Αυτό που μπορεί να κάνει είναι να προκηρύσσει θέσεις και να εκδηλώνεται ενδιαφέρον. Όμως, δυστυχώς, παρά το ότι έχουμε δώσει τα επιπλέον κίνητρα, παρά το ότι έχουμε ενισχύσει τη δυνατότητα πρόσληψης επικουρικών γιατρών και στα νοσοκομεία, αλλά και στις δομές πρωτοβάθμιας φροντίδας, υπάρχουν περιοχές της χώρας που δεν υπάρχει ανταπόκριση και δεν καλύπτουν τα κενά.

Νομίζω ότι πρέπει πραγματικά να δούμε ξανά όλο το πλέγμα κινήτρων το οποίο υπάρχει και αφορά κυρίως δυσπρόσιτες, νησιωτικές, άγονες περιοχές και να βελτιώσουμε, σε συνέργεια και με την τοπική αυτοδιοίκηση και με τους τοπικούς φορείς, τα κίνητρα προσέλκυσης, έτσι ώστε να καλύπτονται αυτές οι ανάγκες με πιο συστηματικό τρόπο. Αυτός είναι και ο δικός μας στόχος.

Προσπαθούμε, λοιπόν, επικουρικά με αυτές τις παρεμβάσεις που κάνουμε να ενισχύσουμε την ανταποκρισιμότητα του συστήματος, ιδιαίτερα στα επείγοντα περιστατικά με την αναβάθμιση του ΕΚΑΒ με την ενίσχυση των αεροδιακομιδών, με την ενίσχυση της τηλεϊατρικής ειδικά για το Αιγαίο. Προσπαθούμε, όσο είναι δυνατόν, να ενισχύσουμε αυτήν την βελτιωμένη ανταπόκριση του συστήματος και κυρίως να ενισχύσουμε το αίσθημα υγειονομικής ασφάλειας των πολιτών και των επισκεπτών της χώρας.

Αυτή είναι μια κρίσιμη συνιστώσα και για την καθημερινότητα των ανθρώπων που ζουν σε μια περιοχή, αλλά νομίζω ότι είναι και ένα πολύ ισχυρό στοιχείο που ενισχύει και το τουριστικό προϊόν της χώρας. Είναι ένα πολύ ισχυρό στοιχείο το να υπάρχουν δομές υγείας δημόσιες και αξιόπιστες και να ξέρουν και οι επισκέπτες της χώρας ότι μπορούν να έχουν, όταν χρειαστεί, μια αποτελεσματική φροντίδα.

Είμαστε, λοιπόν, σε αυτήν την κατεύθυνση. Δυσκολία υπάρχει και αυτό είναι αδιαμφισβήτητο. Όμως, θεωρούμε ότι είναι απολύτως δεδομένη και ισχυρή η πολιτική βούληση να προχωρήσουμε και να καλύπτουμε συνεχώς περισσότερα κενά και ανάγκες.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Θέλω να κάνω μια παρατήρηση στο τελευταίο που είπατε. Είναι σημαντικότατη η συνεισφορά του συστήματος υγείας στον τουρισμό, στο τουριστικό προϊόν. Αν ο τουρίστας φύγει με καλές υπηρεσίες υγείας -χτυπάμε ξύλο!- για οποιοδήποτε ατύχημα του τύχει, είναι μια έξτρα διαφήμιση για τη χώρα μας. Και νομίζω ότι έχουμε πέσει με την προσήκουσα προσοχή πάνω σε αυτό το θέμα.

Επίσης, να συμπληρώσω ότι όσον αφορά το Υπουργείο Εθνικής Άμυνας, λαμβάνοντας τη λίστα των αναγκών σας ανά θέση στην επικράτεια και ειδικά στα μέρη τα οποία είναι άγονα, πηγαίνουν νεοσύλλεκτοι -εμείς το κάναμε σαν Κυβέρνηση αυτό και πρέπει να το σημειώσουμε- οι οποίοι υποβάλουν την αίτησή τους για να πάνε να υπηρετήσουν τη θητεία τους σε άγονες περιοχές. Και αυτό είναι κάτι που συμβαίνει. Οπότε έτσι καλύπτουμε και αυτές τις ανάγκες.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, θα πρέπει να γίνονται πιο λίγα σχόλια. Το λέω γιατί είστε καινούργιος.

**ΠΡΟΕΔΡΕΥΩΝ (Δημήτριος Καμμένος):** Σειρά έχει η πρώτη με αριθμό 5762/22-5-2017 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Διευκρίνιση ως προς το ποσό επί του οποίου υπολογίζεται το κατά το άρθρο 199 παράγραφος 4 του ν.2717/1999 τέλος δικαστικού ενσήμου το οποίο καταβάλλεται προκειμένου να καταστούν οι τελεσίδικες και οι ανέκκλητες αναγνωριστικές αποφάσεις καταψηφιστικές».

Στην ερώτηση θα απαντήσει ο αξιότιμος Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής.

Κύριε Κεγκέρογλου, έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Προς το παρόν πίστεψα ότι παρεμβλήθηκε και άλλη ερώτηση. Θα αναφερθώ πολύ γρήγορα, γιατί ήδη έχει προχωρήσει η ώρα.

Κύριε Υπουργέ, προκειμένου οι τελεσίδικες και ανέκκλητες αναγνωριστικές αποφάσεις των διοικητικών δικαστηρίων να καταστούν καταψηφιστικές, σύμφωνα με το άρθρο 199 παράγραφος 4 του ν.2717/1999, υπάρχει η υποχρέωση καταβολής τέλους δικαστικού ενσήμου ποσοστού 1,17% επί του ποσού που ο ενάγων αιτήθηκε.

Επειδή σε πάρα πολλές περιπτώσεις, στη μεγάλη πλειοψηφία, υπάρχει μεγάλη διαφορά ανάμεσα στο αιτηθέν ποσό και σε αυτό που τελικά επιδικάζεται, σας ερωτούμε αν προτίθεστε να εξετάσετε τροποποίηση της υφιστάμενης νομοθεσίας με άρση της άδικης επιβάρυνσης των πολιτών, της διαφοράς ανάμεσα στο αιτηθέν και στο επιδικασθέν ποσό.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ κύριε Πρόεδρε.

Πριν απαντήσω στην ερώτηση του αγαπητού συναδέλφου, θέλω να κάνω μία αναφορά στην απόφαση του πενταμελούς εφετείου αναστολών, η οποία εκδόθηκε πριν από λίγες ώρες, και να πω ότι αποτέλεσε για εμάς μια δυσάρεστη έκπληξη.

Και τούτο, διότι πρώτον η στάση της αιτούσας, αυτής της κοπέλας, η οποία έχει καταδικαστεί σε πολυετή κάθειρξη, καθ’ όλο τον χρόνο της υποδικίας της ήταν απολύτως υποδειγματική, αφού τήρησε όλα εκείνα τα καταναγκαστικά δικονομικά μέτρα, τα οποία της είχαν επιβληθεί.

Δεύτερον, η ίδια, σεβόμενη το δικαιικό μας σύστημα, αξιοποίησε τα δικονομικά εργαλεία, τα οποία της παρέχει ο Κώδικας Ποινικής Δικονομίας για την άρση συγκεκριμένων περιοριστικών όρων, οι οποίοι εμπόδιζαν την επιστημονική της εξέλιξη, κυρίως την άρση απαγόρευσης της δυνατότητας, που είχε να ταξιδεύει στο εξωτερικό.

Το τρίτο, κύριε Πρόεδρε, είναι ότι οι πολίτες ζητούν και απαιτούν από τη δικαιοσύνη ίσα μέτρα και ίσα σταθμά για όλους. Είναι, τουλάχιστον, περίεργο το γεγονός πως ορισμένοι που έχουν καταδικαστεί σε πολυετείς ποινές κάθειρξης για εμπόριο ναρκωτικών μπορούν να έχουν το ευεργέτημα της αναστολής μέχρι την εκδίκαση της έφεσης και σε άλλες περιπτώσεις, όπως η συγκεκριμένη, δεν μπόρεσε να πάρει τέτοιο ευεργέτημα, ούτε από το δικαστήριο που εξέδωσε την απόφαση, ούτε από το δικαστήριο το οποίο συνεδρίασε σήμερα.

Όμως, κύριε Πρόεδρε, κυρίες και κύριοι συνάδελφοι, θέλω να τονίσω και κάτι άλλο, ότι οι ενέργειες, οι οποίες έλαβαν χώρα μετά την έκδοση της απόφασης, δηλαδή, βιαιοπραγίες και λεκτικές επιθέσεις κατά των δικαστών που συγκρότησαν τη σύνθεση του δικαστηρίου, είναι και απαράδεκτες και καταδικαστέες.

Και τούτο γιατί όχι μόνο δυσφημίζουν την προσπάθεια και τον αγώνα που κάνει αυτή η κοπέλα να αποδείξει τη βασιμότητα των ισχυρισμών της και την προσπάθεια που κάνουν και οι νομικοί της συμπαραστάτες να πείσουν περί της βασιμότητας των νομικών και των πραγματικών γεγονότων και ισχυρισμών, τους οποίους αναπτύσσουν ενώπιον του δικαστηρίου, αλλά επειδή πάνω από όλα και οι δικαστές είναι άνθρωποι και ως άνθρωποι κάνουν λάθη.

Ακριβώς γι’ αυτόν τον λόγο ο Κώδικας Ποινικής Δικονομίας προβλέπει σε πολύ σύντομο χρονικό διάστημα τη δυνατότητα υποβολής νέας αίτησης, η οποία θα κριθεί από το ίδιο δικαστήριο, προφανώς με άλλη σύνθεση.

Θέλω να πω, λοιπόν, ότι όπως διατύπωσα τη δυσάρεστη έκπληξη γι’ αυτή την απόφαση, άλλο τόσο δεν μπορούμε παρά να μην καταδικάσουμε αυτά τα γεγονότα, τα οποία στρέφονται κατά δικαστών. Μπορεί κατά την κρίση του ενός ή του άλλου οι δικαστές να έχουν κάνει λάθος, αλλά σε κάθε περίπτωση δεν μπορεί να λειτουργήσει διαφορετικά μια οργανωμένη κοινωνία.

Και το δικαίωμα της εύρυθμης λειτουργίας της δικαιοσύνης και των δικαστηρίων η Κυβέρνηση είναι αποφασισμένη να το υπερασπιστεί με κάθε νόμιμο τρόπο.

Σχετικά με την ερώτηση, την οποία έχει υποβάλει ο κ. Κεγκέρογλου, θέλω να πω το εξής: Κυρίες και κύριοι συνάδελφοι, η διαδικασία, η οποία περιγράφεται στον νόμο σχετικά με τη μετατροπή ενός αιτήματος από καταψηφιστικό σε αναγνωριστικό είναι σαφής.

Επίσης, θεωρώ ότι είναι σαφής ο νόμος και όποιος δεν τον κατανοεί απολύτως, καλό θα ήταν να ρίξει μια ματιά και στην αιτιολογική έκθεση, στην οποία διευκρινίζονται αρκετά ζητήματα.

Τι γίνεται εδώ; Το πρώτο που θέλω να τονίσω είναι ότι ένας ενάγων μπορεί να μετατρέψει το αίτημα από καταψηφιστικό σε αναγνωριστικό και κατά αυτό τον τρόπο, να μην καταβάλλει το δικαστικό ένσημο το οποίο προβλέπεται.

Ήρθε ο νομοθέτης και είπε ότι για να μην έχουμε επανάληψη των διαδικασιών ή περαιτέρω προσφυγή σε έκδοση διαταγής πληρωμής ή οτιδήποτε, δηλαδή σε μια προσπάθεια του ενάγοντος να αποκτήσει εκτελεστό τίτλο, τότε μπορεί με πράξη του προέδρου το αναγνωριστικό αποτέλεσμα, το αποτέλεσμα που εκδόθηκε επί της αναγνωριστικής αγωγής, να μετατραπεί σε καταψηφιστικό και να προχωρήσει στην εκτέλεση ο ενάγων.

Αυτονόητο είναι ότι σε αυτή την περίπτωση το δικαστικό ένσημο θα καταβληθεί επί του ποσού το οποίο επιδικάστηκε στην αναγνωριστική αγωγή. Και μου κάνει εντύπωση που –προφανώς, κάτι θα έχετε υπ’ όψιν σας για να κάνετε αυτή την ερώτηση- υπάρχουν εφαρμοστές του δικαίου, οι οποίοι κάτι άλλο κάνουν παρά αυτό το οποίο σας περιγράφω.

Θέλω δε προς επίρρωση αυτού που λέω να σας διαβάσω την αιτιολογική έκθεση, η οποία αναφέρει συγκεκριμένα: «Η νέα ρύθμιση αναμένεται να λειτουργήσει ανακουφιστικά για τον ενάγοντα, απαλλάσσοντάς τον από την υποχρέωση προκαταβολής του δικαστικού ενσήμου, όταν ακόμη είναι άγνωστη η τελική έκβαση της υπόθεσης –και προσέξτε!- και το ύψος του ποσού που θα επιδικαστεί».

Όταν λοιπόν μας λέει η αιτιολογική έκθεση «και το ύψος του ποσού που θα επιδικαστεί», δεν λέει τίποτε άλλο παρά μόνο ότι το δικαστικό ένσημο της μετατροπής του αναγνωριστικού αιτήματος σε καταψηφιστικό θα καταβληθεί επί του ποσού το οποίο επιδικάστηκε και όχι επί του αιτουμένου στην αναγνωριστική αγωγή.

Γι’ αυτό, κύριε συνάδελφε, θεωρώ ότι δεν χρειάζεται κάποια επιπλέον νομοθετική ρύθμιση, παρά μια ενδεχομένως ενημέρωση περαιτέρω κάποιων δικαστών, οι οποίοι ερμηνεύουν πολύ στενά και με έναν ακραίο δογματικό τρόπο τη διάταξη αυτή χωρίς να λάβουν υπ’ όψιν τους ούτε καν την αιτιολογική έκθεση η οποία συνοδεύει τη διάταξη του νόμου και λύνει και τα προβλήματα τα οποία ενδεχομένως έχουν ανακύψει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Κύριε Κεγκέρογλου, έχετε τον λόγο για τη δευτερολογία σας, για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, νομίζω ότι με την ανάγνωση της αιτιολογικής έκθεσης, στην οποία είναι γεγονός ότι δεν είχα ανατρέξει για να διαπιστώσω ο ίδιος ποιο ακριβώς ήταν το πνεύμα του νομοθέτη όταν εισήγαγε αυτή τη διάταξη, με την ερμηνεία που δώσατε και το γεγονός ότι ανατρέξατε στην αιτιολογική έκθεση λύνεται το θέμα.

Γιατί πράγματι πολλοί πρόεδροι δικαστηρίων, λόγω απουσίας σαφούς σχετικής ερμηνευτικής διάταξης -εκ πρώτης όψεως, όμως, διότι με αυτά τα οποία είπατε είναι σαφέστατη η διάταξη- δεν εφάρμοζαν αυτό το οποίο προβλέπει ο νόμος.

Με αυτή την έννοια, νομίζω ότι πράγματι καλύπτεται σε αυτές τις περιπτώσεις όλος αυτός ο κόσμος, που πραγματικά δεν πρέπει να επιβαρύνεται στις περιπτώσεις που υπάρχει τεράστια διαφορά ανάμεσα στο αιτηθέν ποσό και το επιδικασθέν. Αυτό νομίζω ότι λύνει το θέμα.

Εξάλλου, αν είχε απαντηθεί η ερώτηση, δεν θα είχε φτάσει εδώ. Δεν την έκανα δηλαδή ως επίκαιρη, αλλά ως γραπτή, αλλά για κάποιον λόγο δεν απαντήθηκε. Οπότε θα είχαμε αποφύγει τη συζήτηση.

Να πω και μια κουβέντα για το σχόλιο, που κάνατε σε σχέση με τη δικαστική απόφαση. Πιστεύω ότι από τη στιγμή που υπάρχει δυνατότητα νέου αιτήματος προκειμένου να ζητηθεί η δυνατότητα να εκδοθεί νέα απόφαση για την αποφυλάκιση –νομίζω αυτό ήταν το αίτημα- της συγκεκριμένης φυλακισμένης, αλλά και κάθε φυλακισμένου, αυτό είναι μια ασφαλιστική δικλείδα του ίδιου του συστήματος που έχουμε.

Από εκεί και πέρα, πιστεύω και εγώ ότι σε καμμιά περίπτωση δεν πρέπει η αντίδραση στις δικαστικές αποφάσεις να είναι αυτή που διάβασα και εγώ στα ηλεκτρονικά μέσα -δεν είχα άλλη δυνατότητα πληροφόρησης- ότι υπήρξε μετά την απόφαση του δικαστηρίου.

Με αυτή την έννοια, κρατώ επιφύλαξη του τι ακριβώς έγινε. Όμως, πιστεύω ότι το σύστημα, που έχουμε δίνει τη δυνατότητα και πραγματικά, μπορεί να εξασφαλιστεί δικαιοσύνη σε όλα αυτά τα οποία πολλές φορές, όταν είναι ζεστή μια υπόθεση, θεωρούμε άδικα. Και μπορεί να είναι άδικα, αλλά εν τέλει μπορεί να καταστεί ένα αίτημα δεκτό. Άρα, λοιπόν, αυτό που έχει σημασία είναι το τελικό αποτέλεσμα και όχι αυτό που προσωρινά εκδίδεται.

Εγώ θα ήθελα να ευχαριστήσω για την απάντηση στην ερώτηση και να ευχηθώ, κύριε Πρόεδρε, καλή δουλειά. Ξεκινήσατε σήμερα, νομίζω;

**ΠΡΟΕΔΡΕΥΩΝ (Δημήτριος Καμμένος):** Σήμερα! Σας ευχαριστώ πολύ, κύριε συνάδελφε.

Αγαπητέ κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν θα επανέλθω στο θέμα της δήλωσής μου. Νομίζω ότι ήταν σαφής.

Θέλω να τονίσω, όμως, το εξής. Όπως περιέγραψα και στην πρωτολογία μου, η συνήθης πορεία μιας υπόθεσης, εάν δεν είχε παρεμβληθεί η νομοθετική ρύθμιση του 2010, θα ήταν ο πολίτης, ο ενάγων, αφού πετύχει μια θετική γι’ αυτόν έκδοση δικαστικής αποφάσεως επί του αναγνωριστικού αιτήματος, να εκδώσει κατόπιν μια διαταγή πληρωμής ή να επαναλάβει όλον αυτόν τον κύκλο της εκδίκασης της υπόθεσης, έχοντας φέρει πλέον ως συγκεκριμένο ποσό που ζητάει το ποσό που επιδίκασε η απόφαση επί της αναγνωριστικής αγωγής.

Αυτά τα λέγω γιατί; Διότι πραγματικά μου προκαλεί κατάπληξη το γεγονός ότι υπάρχουν εφαρμοστές του δικαίου που όλη αυτή τη διαδικασία την παρακάμπτουν και προσεγγίζουν το θέμα με έναν τρόπο στενό και λανθασμένο. Το τονίζω αυτό το πράγμα.

Θέλω να πω, λοιπόν, κύριε συνάδελφε, ότι η νομοθετική ρύθμιση του 2010 ακριβώς αυτό προσπάθησε να ακυρώσει, δηλαδή, την επανάληψη μιας διαδικασίας είτε ενώπιον των δικαστηρίων είτε δια της εκδόσεως διαταγής πληρωμής, που από εκεί και πέρα αντιλαμβάνεστε και εσείς ότι μπορούσε να σωρεύσει ανακοπές, ασφαλιστικά μέτρα κ.ο.κ.

Αυτό προσπάθησε ο νομοθέτης να κάνει το 2010. Και ερωτώ: Αυτό δεν είναι αντιληπτό; Γιατί προέκυψε αυτή η νομοθετική ρύθμιση σε τελευταία ανάλυση και πώς είναι δυνατόν να παρακάμπτεται τόσο η ίδια, όσο και η αιτιολογική έκθεση, η οποία με τρόπο εμπεριστατωμένο και χωρίς να αφήνει καμμία αμφιβολία, λέει για ποιον λόγο ελήφθη αυτή η νομοθετική πρωτοβουλία;

Θεωρώ, λοιπόν, ότι η σημερινή συζήτηση φωτίζει κάποιες πλευρές που ενδεχομένως να μην είχαν ληφθεί υπ’ όψιν. Σε κάθε, όμως, περίπτωση θεωρώ ότι οι εφαρμοστές του δικαίου θα πρέπει να αντιμετωπίζουν με μεγαλύτερη ελαστικότητα όχι όσον αφορά στον νόμο, αλλά όσον αφορά στον λόγο για τον οποίο έχει ληφθεί μια νομοθετική πρωτοβουλία, όπως η συγκεκριμένη και να μην έχουμε τα φαινόμενα αυτά τα οποία έχουν περιγραφεί.

Θέλω να σας πω, όμως, κύριε συνάδελφε, γιατί δεν απαντήθηκε η γραπτή ερώτηση. Προσπαθήσαμε να συλλέξουμε στοιχεία από τα διοικητικά πρωτοδικεία για να δούμε το μέγεθος του προβλήματος. Αυτή η καθυστέρηση υπερέβη τον χρόνο τον οποίο είχαμε στη διάθεσή μας για να απαντήσουμε, αλλά κάθε εμπόδιο για καλό, που λέμε στη Ζάκυνθο. Καλύτερα που έγινε η συζήτηση προφορικά. Προσέξτε. Ακόμα προσπαθούμε να έχουμε μια σαφή εικόνα. Αυτό που έχουμε υπ’ όψιν μας είναι ότι είναι μεμονωμένες οι περιπτώσεις αυτές και ως εκ τούτου, θεωρώ ότι δεν χρήζει ανάγκης νομοθετικής ρύθμισης το θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Υπουργέ.

Κύριοι συνάδελφοι, στο σημείο αυτό θα ήθελα να σας ανακοινώσω ότι μετά από σχετική επιστολή της Γενικής Γραμματείας της Κυβέρνησης προς την Βουλή των Ελλήνων και την Ειδική Γραμματεία του Προέδρου της Βουλής, θα αναγνώσουμε τη λίστα των επίκαιρων ερωτήσεων οι οποίες δεν θα συζητηθούν λόγω κωλύματος των αρμοδίων Υπουργών και είναι οι εξής.

Λόγω κωλύματος του Αναπληρωτή Υπουργού Οικονομικών κ. Χουλιαράκη, δεν θα συζητηθεί η τρίτη με αριθμό 1181/7-7-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομικών με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το «κούρεμα» του χρέους το 2012».

Επίσης, δεν θα συζητηθεί η δεύτερη με αριθμό 5958/576/30-5-2017 αναφορά-ερώτηση και αίτηση κατάθεσης εγγράφων του Ανεξάρτητου Βουλευτή Β΄ Αθηνών κ. Γεωργίου – Δημητρίου Καρρά προς τον Υπουργό Οικονομικών με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο ν.4472/2017;».

Λόγω κωλύματος του Υπουργού Οικονομικών κ. Ευκλείδη Τσακαλώτου, με αιτία «φόρτο εργασίας», δεν θα συζητηθεί η πέμπτη με αριθμό 1119/3-7-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος.

Δεν θα συζητηθεί, επίσης, η έβδομη με αριθμό 1032/16-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες.

Επίσης, δεν θα συζητηθεί η όγδοη με αριθμό 1026/14-6-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών με θέμα: «Προοπτική και ανάγκες του διεθνούς αερολιμένα Καλαμάτας».

Επίσης, δεν θα συζητηθεί η ενδέκατη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS».

Δεν θα συζητηθεί η δωδέκατη με αριθμό 924/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου -Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου».

Και δεν θα συζητηθεί η δέκατη τρίτη με αριθμό 948/6-6-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟ ΑΒΕ».

Λόγω κωλύματος του Υπουργού Υγείας, δεν θα συζητηθεί η ένατη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών».

Λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου, δεν θα συζητηθεί η δέκατη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου -Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων με θέμα: «εκπλήρωση του τάματος του έθνους».

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 3 Μαΐου 2017, της Τετάρτης 17 Μαΐου 2017, της Παρασκευής 19 Μαΐου 2017 και της Δευτέρας 22 Μαΐου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς τα Πρακτικά της Τετάρτης 3 Μαΐου 2017, της Τετάρτης 17 Μαΐου 2017, της Παρασκευής 19 Μαΐου 2017 και της Δευτέρας 22 Μαΐου 2017 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 20.28΄ λύεται η συνεδρίαση για την Τετάρτη 19 Ιουλίου 2017, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**